Egubakoitzean amaituko da gimnasioko uztaileko ikastaroetan izena emateko epea - Antzuola - Goiena.eus\nEgubakoitzean amaituko da gimnasioko uztaileko ikastaroetan izena emateko epea\nIure Eizagirre 2013-06-26 17:22\nAurten ere eskaintza berezia prestatu du herriko gimnasioak uztailerako. Astelehenetik aurrera, urtean zehar ematen dituen ikastaroak ez ezik, berriak eskainiko ditu oporretan zerbait ezberdina probatu nahi dutenendako.\nGimnasia abdominal hipopresiboa, tonifikazioa, zumba fitness eta patinajea dira aurtengo berrikuntzak. Lehen biak astelehen eta astezkenetan emango dituzte eta azken biak astearte eta ostegunetan.\nGainera, zumban eta patinajean gaztetxoak zein helduagoak ibili ahal izango dira, izan ere, zumban 15 urtetik beherakoendako saio bat egingo dute eta zaharragoendako beste bat. Patinajean, berriz, saio batean helduak ibiliko dira eta bestean gurasoak euren seme-alabekin.\nIzen-ematea egubakoitza arte\nAstelehenean hasiko dira hilabeteko ikastaroak, eta ondorioz, egubakoitzean amaituko da izena emateko epea. Horretarako gimnasiora bertara joan, 943 766 661 telefono zenbakira deitu edo antzuolakogimnasioa@gmail.com helbide elektronikora idatzi behar da.


Letras de Gangster berriak de Hertzainak | euskal musika, música vasca\nGangster berriak (Hertzainak)\nGangster berriak (Letras)\nGoi mailako biltzarrak,\njai nagusia kabaretean,\nbanda aldatzeko ordua da\n"Mil rayas" trajearenak patioan bijilatzen\nThompson-a du kargatua,\njokatzeko era bakarra\nmerkatuaz jabetzea haien antsia bakarra.\nDrogak faltsustatu eta\nkontrolik gabe saldu\nholan txortako gogua\nezin mantendu gertu.\nDemokrazia erosi, botoa eman ezazu\nordenagailuak, telebistan informa zaitez.\nHizlariak erosi ta politikoak\ndenak kolorez telebistan,\ngangster berrien ordua da.\n"Mil rayas" trajearenak\nbijilatzen gaitu orain\nAmerikar basean dauzka\npolizia uniformatua, barne ejerzitoa\nhaien antsia bakarra.\nArma pozointsuak egin ta\nezin mantendu gertu...\ndemokrazia, droga berriak,\ntelebistan informa zaitez.


Ubik liburutegia zabalduko dute berriro, bitartekarien eta enpresaren akordioaren ondotik | Ekonomia | Naiz\nUbik liburutegia zabalduko dute berriro, bitartekarien eta enpresaren akordioaren ondotik\nDonostiako Tabakalerako sormen liburutegiak, Ubik-ek, ateak irekiko ditu berriro bihar. Bitartekari taldeak eta zerbitzua kudeatzen duen enpresak, Sedenak, gaur amaitu dute negoziazio prozesua, greba bertan behera uzten duen eta lan baldintzen hobekuntzak jasotzen dituen akordioa sinatuta.\nNAIZ|2019/08/07|0 iruzkin Eguneratua:\nUbik liburutegiak hainbat zerbitzu eskaintzen ditu, publiko espezializatuarentzat zein orokorrarentzat. (Ubik)\n2018ko abenduaren 22an hasi zuen Donostiako Ubik-eko bitartekari taldeak greba, eta orduz geroztik itxita egon da sormen liburutegia. Zerbitzua eta programazioa eten egin ziren. Zazpi hilabete baino gehiagoko borroka eta gero, bitartekariek eta Sedena enpresak, zerbitzua kudeatzen duenak, akordioa lortu dute. Ondorioz, Ubikek ohiko zerbitzua eskainiko du bihartik aitzinera herritar guztientzat.\nGaur goizean sinatu dute hitzarmena. Besteren artean, bitartekari taldearen lan baldintzen hobekuntza jasotzen du: %32,3ko soldata igoera, beste hobekuntza ekonomiko batzuekin batera; langileen gaur egungo lan jardunaldia jaistea; eta lan txandekin lotutako beste hobekuntza batzuk, bereziki asteburuei dagozkienak.\nLizitazio berri bat\nTabakalerak ohar batean iragarri duenez, gatazkaren hasieratik hartutako konpromisoa berretsiz, eta lehenengo unetik publikoki adierazi duen moduan, lizitazio berri bat aterako du aretoaren zerbitzuak kontratatzeko, hilabete honetan bertan. Lizitazio horrek langileen eta Sedena enpresaren artean hitzartutako lan baldintzen hobekuntzak posible eginen ditu.\nSorkuntza liburutegiak 2.300 metro karratuko espazioa du Tabakalerako bigarren solairuan. 10.00etatik 20.00ak arte egoten da zabalik asteartetik larunbatera, eta 10.00etatik 14.00ak arte igande eta jaiegunetan. 2018an 180.000 bisitari izan zituen.\nHainbat zerbitzu eskaintzen ditu, bai publiko espezializatuarentzat bai edozein herritarrentzat: edukiak, musika tresnak, ordenagailuak eta argi-mahaia espazioan bertan erabiltzeko aukera; eduki eta gailuen mailegua (tabletak, bideokamerak eta argazki kamerak); edizio postuak (ikus-entzunezkoak, irudia, diseinua...); sorkuntza txokoak (teknologia, kroma, soinu grabaketa eta autoedizioa) eta ikasketa, sorkuntza eta ikerketarako laguntza.\nHorrez gain, programazio zabala antolatzen du urte osoan, eta kasik 30.000 erreferentzia dituen katalogoa du.\nItxita egon den bitartean, eta negoziazioak aitzinera egin duen bitartean, bitartekariak ez diren liburutegiko gainontzeko langileek lanean jarraitu dute Ubiken, grebarekin bat egin ez duten lau bitartekarirekin batera.\nTabakalerak bere «poza» adierazi du herritarrentzako zerbitzu hau berriro martxan jartzea posible egiten duen akordioa lortu izanagatik. Kultura garaikidearen nazioarteko zentroak agertu duenez, hasieratik izan du Sedenako langileentzako lan baldintzak hobetzearen aldeko jarrera, eta enpresaren eta langileen arteko negoziazioa bultzatu du, «gatazkaren konponbide bakarra» dela ulertuta.


Konstantin Stanislavski - Wikipedia, entziklopedia askea.\nMosku, 1863ko urtarrilaren 5a (juliotar egutegia)\nMosku, 1938ko abuztuaren 7a (75 urte)\nMaria Petrovna Lilina (en) (1889 - ezezaguna)\nZinaida Sokolova (en)\nVladimir Alekseyev (en)\nGlikeriya Fedotova (en)\nOlga Gzovskaïa (en)\nYevgeny Vakhtangov (en)\nAlisa Koonen (en)\nantzerki zuzendaria, antzerki aktorea, pedagogoa, film-zuzendaria, aktorea, errealizadorea, irakaslea eta theatrologist (en)\nMoscow Art Theatre (en)\n1888an Arte eta Literatura Elkartea sortu zuen Fiodor Komisazhevskirekin batera; han ezagutarazi zuen bere burua. 1898an, Moskuko Arte Antzokia sortu zuen Dantxenkorekin batera. Antzezle eta zuzendari gisa, imitazioa eta itxurakeria baztertu eta pertsonaien eta antzerki-lanen benetakotasuna eta funtsa adierazi zituen; Anton Txekhoven lanak antzerkiratu zituen gehienbat.\nTeorialari eta pedagogo gisa egindako lanari zor dio Stanislavskik bere ospea. Aktoreak prestatzeko eta trebatzeko metodo bat sortu zuen, XX. mendeko antzerkigintza irauli duena: barne-azterketaz, intuizioaz eta inkontzientearen indarraz baliaturik aktoreak sakon aztertu eta bilatu behar du pertsonaiaren psikologia, eta haren nortasuna bereganatu eta adierazi behar du pertsonaia izaki bizi bat bailitzan.\nIdazlan nagusiak Nire bizitza artean, Aktorearen prestakuntza eta Pertsonaia nola osatu ditu.\nTabakalera ID: 80648


[Erreportajea] Mitoak alboratzeko arraunkada historikoak : Bidasoko Hitza\nMitoak alboratzeko arraunkada historikoak\nIngura sareen eta traineruen jatorri historikoa hizpide izan zituen atzo Xabier Alberdi adituak. Memoria berreskuratzearen eta Hondarribiko historia argitzearen aldeko ahalegina egin zuten Kultur Etxean bildutakoek.\nGaur egun arraun egiteko erabiltzen diren ontzien sorrera hizpide izan zuen atzo Xabier Alberdik Hondarribiko Kultur Etxean eskainitako Traineruen jatorri historikoa Hondarribian izenpeko hitzaldian. Euskal Herriko kulturarekin estuki lotua dagoen euskal ontzia da trainerua, baita kirolarekin ere. Jatorrizkoak egurrezkoak ziren, sendoak, arrantzarako diseinatuak; oraingoak, aldiz, material sintetikoarekin eginak dira, arinak, estropadetarako prestatuak. Non eta nola sortu ziren, ordea, ontzi horiek?\nEskainitako solasaldiaren helburu orokorra hondarribiarrak jakinaren gainean jartzea izan dela azaldu du Alberdik. Euskal Itsas Museoaren zuzendaria da, eta kontrolpean ditu gai honen gaineko gorabeherak: «Askotan entzun izan dugu Erdi Arotik datorren itsasontzi bat dela, nik bikingoetatik datorren barku bat dela ere irakurria dut. Benetan ontzi hori XVIII. mendean sortu zen, jatorriz, Hondarribian».\nHala azaltzen hasi da aditua asmakizunaren nondik norakoak. Caracasko Gipuzkoar Errege Konpainia —Caracas Konpainia haren hitzetan— 1728an sortu zenean ondorio ekonomiko positiboak izan zituen arren, eragin negatiboa ere eduki zuen arrantzaren sektorean. «Orduan zeuden marinel gehienak kontratatu zituen konpainiak, aproposenak, abilenak. Itsasgizonen eskulanaren gehiengoa xurgatu zuen», kontatu du Alberdik. Arrantzaren gainbehera sakona eragin zuen horrek, «arrantzan jardungo zirenak, orduz geroztik, konpainiak nahi ez zituenak zirelako».\nKonpainiak langile trebeenak kontratatu izanak bi ondorio zuzen eragin zituen garaiko arrantza sektorean: batetik, jende gutxi gelditu zen; eta bestetik, gelditu zirenak ez ziren oso abilak. «Hori zen egoera», azaldu du Alberdik, «horretan zeuden, sardinetan eta antxoetan erabiltzen zituzten sareetan garapen teknologikoa iritsi zen arte». Gaurdaino erabiltzen den ingura sare sistema asmatu zuten arrantzale horiek, poltsa baten antzera itxi egiten den sarea.\nHondarribian garatu zuten aurreneko aldiz ingura sare mota hori. Arrain sarden inguruan bota behar zen, eta ahalik eta azkarren itxi. «Arrain sarda sarez inguratu, azpitik itxi eta sarda horiek harrapatu», hori zen gakoa. Hala eta guztiz ere, honek beste garapen teknologiko bat ekarri zuen: sare hori maneiatzeko egokiagoa izango litzatekeen itsasontziaren eboluzioa.\nDenborak aurrera egin ahala, sare horiek traña izena hartu zuten, Alberdik esandakoaren arabera, «eta hortik dator, hain zuzen, trainerua hitza». Sare eta ontzi mota hori antxoen eta sardinen arrantzarako garatzen joan ziren pixkanaka, eta beraz, trainerua ez zen balea ehizarako erabilitako barkua. Izan ere, balea harrapaketa arrantzaren gainbeherarekin batera krisian sartu zela dio Alberdik, «gainbeheran zegoen jarduera bat zen, eta azkenean galdu egin zen». XIX. mendean zehar euskal arrantzaleek asko jota sei balea harrapatu ote zituzten zalantzan jarri du adituak, «ez ohiko kontua zen balea harrapaketa».\nArrantzarako ontzi berezia\n1901. urtean ehizatu zuten Orioko arrantzaleek euskal kostaldeko azken zetazeoa, eta traineruak balea harrapaketarako erabili izanaren mitoa gertakari hartatik eratorri dela iritzi dio museoko zuzendariak. «Kasu horretan bai harrapatu zutela traineruarekin, beste ontzirik ez zutelako-edo», adierazi du, «hortik eratorri da mitoa, baleak traineruarekin harrapatzen zirela. Baleak askoz ere ontzi txikiagoekin ehizatzen zituzten, eta txalupetan izaten zen, bospasei lagunek osatutako tripulazioarekin. Traineru baten erdia da hori».\nSardinak eta antxoak harrapatzeko erabiltzen zen barku berezia zen trainerua. Krisi egoerari aurre egitea lortu zuten trañari zein traineruari esker, eta iraultza ekonomikoa eragin zutela azaldu du Alberdik. Areago, iraultza hori euskal kostaldearen hegoaldeko zein iparraldeko portuetan eragina izateaz gain, Galiziaraino eta Bretainaraino hedatu zen. «Hondarribia erdian egonda oso leku aproposa izan zen asmakizuna hedatzeko», gaineratu du. Arrantzaren urrezko garaia Caracasko Konpainiaren itxierarekin eta Ternuako bakailao ontzien bukaerarekin iritsi zen. Ipar zein hego Euskal Herriko arrantzaleak langabezian geratu ziren horren ondorioz. Marinel kualifikatuak ziren horiek guztiak,eta berriz ere bertako arrantzari heltzea erabaki zuten. Horri esker, pixkanaka, arrantzaren industria garatuz joan zen, tartean, kontserbak edo gazitze prozesuak.\nOrain dela 250 urte Hondarribian egindako asmakizuna dago horren guztiaren oinarrian, nahiz eta herritar ugarirentzat ezezaguna izan. «Guk jaso dugun historia kanpotik eraikitako historia da», azaldu du. Arrantza, sareak edo ontziak «ez zitzaizkien gai interesgarriak iruditzen», bai ordea, «XVIII. mendeko kanpaina militarrak». Historia berreskuratzeko ahalegina izan zen atzokoa, memoriaren alde egindako aurrera urratsa.


Avia Eibar Rugby Taldeak salbazio puntua lortu zuen igandean\nAsteazkena, 2017(e)ko martxoa(r)en 15-(e)an 14:14etan\nPasa den igandean, martxoak 12, Unben jokatu zen Ohorezko B ligako Eibar R.T eta Ourense R.C taldeen norgehiagoka.\nEibartarren interesentzako oso partidu zaila zen, Ourense oso ondo zetorrelako eta 3/4ean joko ona eta aurrelari handi eta indartsuak zituelako. Honen aurrean eibartarrek haien ratxarekin jarraitu nahi zuten.\nEguerdiko 12etan, eguraldi oso euritsuarekin, eibartarrek oso ondo hasi zuten partidua, eta handik minutu gutxira haien lehenengo entsegua lortu zuten, oso jokaldi bikain baten ondorioz. 5-0. Sorpresa ikaragarri honen ondoren, partidua berdindu egin zen bi taldeentzat baina denbora gutxira eibartarrek akatsak egiten hasi ziren eta hainbat plakajetan huts egin eta gero, kanpotarren lehenengo entsegua etorriko zen. 5-5. Hori dela eta, eibartarrak kaos batean murgildu ziren eta bi txartel hori ikusi zituzten, 13 jokalarirekin geldituz zelaian. Hori oso ondo aprobetxatu zuten kanpotarrek eta beste entsegu bat egitea lortu zuten, atseden denboran 5-12 lortu.\nBigarren zatiak bi taldeei eman zien hainbat aukera, eta bi taldeek hainbat kolpe ordaindu zituzten. Hauek transformatuak izanik 11-18ko emaitza lortu zuten bi taldeek. Honela bukatu zen partidua, eibartarren hainbat akatsekin eta arima faltarekin. Eguraldi txarrak ere ez zuen batere lagundu. Gutxienez punto bonusa lortu zuten, honela denboraldia bukatu baino bi partido lehenago salbatuak geratuz.\nHonek lasaitasuna eman arren, bi partido ditugu jokatzeke eta ezin ditugu besoak jaitsi.


kritiken hemeroteka » Norberaren historia idazteaz\n« Galtzaileen bidea | Begirada amultsua »\nNorberaren historia idazteaz Peru Iparragirre / Berria, 2018-06-24\nUgaitz Agirreren (Usurbil, 1992) estreinako nobela da Tximeletak bizkarrean (Susa, 2018). Tona bat alkohol, tabako eta belaiki, pop kultura, historia hurbilari buruzko lezioak, zapalkuntzak, erresistentziak, iragana eta etorkizuna nahasten dira eleberri honetan. Baina bada gehiago ere: minaren genealogia bat, norberaren historia bizia idatzi eta berridazteari buruzko istorio bat, maitasunaren eta zoriontasunaren nolabaiteko argitze saiakera, sendatze ariketa kontziente bat.\nSara Ballet da eleberriko protagonista, jatorriz Gironellakoa (Katalunia), historia ikasketak Bartzelonan, Dublinen, New Yorken eta Florentzian egina. Lanbidez historia irakaslea da unibertsitatean, Florentzian bertan, eta baita idazlea ere, Heroiaren kaiera izeneko eleberri arrakastatsuaren ostean bigarrenari heldu nahi eta ezinean dabilena. Etxera itzuli beharko da, ordea, eta hor hasiko da Sararen historian atzera eta aurrera egiten duen kontakizuna, Europan eta bere oroitzapenetan zehar bere bizitzaren arrastoen eta askotariko orbainen uberan.\nHistoriaz eta identitateaz dihardu oro har. Kulturarekin eta literaturarekin lotura estua du kontakizunak, eta etengabe azaleratzen dira askotariko erreferentziak, kontakizunari kohesioa eta zentzua ematen diotenak. Badago, hala ere, interesgarria iruditu zaidan hutsune bat: hizkuntzarena. Eta agian ez du izango berebiziko garrantzirik, baina historia zein hizkuntzatan idazten den ere ez zait iruditzen alferreko auzia. Liburuaren hasieran italierazko hitz solteak ageri dira, argi gera bedi non kokatzen den narrazioa. Liburuan aurrera egin ahala galtzen da hori guztia. Hizkuntza desagertzen da, nolabait. Heroiaren kaiera liburua zein hizkuntzatan idatzia dagoen ez da esaten, adibidez, baina editorearen izena italiarra da. Identitatearen zati interesgarri bat da hizkuntzarena, eta Sara Balletek askatzeko korapilo handiagoak dituen arren, hori ukitu ere ez du egiten nobelak.\nArraroa egin zait, azkenean liburuei buruzko liburu bat ere badelako nobela hau, geografian eta denbora-lerroan zabaltzen den bezainbeste zabaltzen direlako hari narratiboak bestelako testuetan zehar ere. Izan fikziozko liburuak edo egiazko historia eskuliburuak, narrazioek berebiziko garrantzia dute Sararen minaren genealogian eta sendatzean. Bere “autobiografia” idatzi behar duela erabakitzen du Sarak, bere bizitza, bere iragana ulertuko baditu. Ez da debaldeko ariketa, memoria biziari zentzua eta irtenbidea emateko saiakera da.\nTrama konplexua da, eta nabari da idazlearen lana, xehetasunak eman eta aldi berean iradokitzailea izateko gai baita. Exekuzioak ez nau hainbeste konbentzitu, ordea. Liburuan sartu ahala abiada hartzen du istorioak eta gustura irakurri dut tarteko zatirik handiena, baina amaiera aldera hartzen duen norabideak frustratu nau, fantasiaren bidezidorretik kontakizunari irtenbide bat ematen diola iruditu baitzait, edo sentsazio hori izan dut, behintzat. Oro har gorabeheratsua iruditu zait nobela, idazkerari dagokionez. Badaude benetan bikainak iruditu zaizkidan pasarte batzuk, ausartak eta ongi eginak, eta beste batzuk azalekoak, utziagoak iruditu zaizkit. Nobelaren konplexutasun agerikoarekin alderatuta, akats gramatikalen ugaritasunak ere harritu nau.


DualSense kargatzeko estazioa eta DualSense kontrolagailua PS5rako [Unboxing] | Gadgeten berriak\nPlayStation 5 Azaroaren 19an erreserbatzea lortu zuten lehen erabiltzaileengana iritsiko da. Hala ere, joko eta osagarri asko aurreratu dira astean, bidalketa edo bideak ez saturatzeko. Ildo horretatik, dagoeneko jaso ditugu PS5 osagarri garrantzitsuenetako bi eta erakutsi nahi dizkizuegu.\nEzagutu gurekin DualSense kargatzeko estazio berria eta PlayStation 5 DualSense kontrolagailua. Ezagutu itzazu xehetasun handiz haien ezaugarri eta funtzionalitateei buruz egin dugun azterketa sakon honetan. Horien berri ematera etorri gara zure konfigurazioan zer osagarri galdu ezin dituzun jakiteko.\nBeste batzuetan bezala, artikulu honi bideo moduan eduki interesgarriekin laguntzea erabaki dugu. Gure YouTube kanalean hau aurkitu ahal izango duzu kargatu DualSense kargatzeko estazioa eta PlayStation 5 DualSense kontrolagailu berria, zure bizitza askoz ere errazagoa egingo duten bi osagarri, zalantzarik gabe.\nGure kanala bisitatzea gomendatzen dizugu eta beraz, harpidedun komunitatean sartzeko aukera aprobetxatzen duzu. Horrela, gure azterketari esker zure bizitza erraztuko duten bideo eta produktu gehiago eta hobeak ekar ditzakegu.\n1 DualSense kargatzeko estazioa PS5rako\n2 DualSense kontrolatzailea PlayStation 5erako\nDualSense kargatzeko estazioa PS5rako\nKargatzeko estazioarekin hasi ginen, nire PlayStation 4 etapan asko galdu nuen produktua eta azkenean Sony konpontzea lortu duena. Lehenengo desberdintasuna da DualSense kontroladoreak aurrealdean USB-C kargatzeko portuaz gain, Joysticks artean kargatzeko pinak dituela.\nHorrek esan nahi du kontrola posizio naturalean kargatu ahal izango dugula eta, batez ere, higadura elementuak sartu beharrik gabe, hala nola kableak eta lokailuak. Horrela, karga askoz arinagoa da.\nHorrela da 3,5 mm-ko Jack-a inguratzen duten metalezko pingotei esker entzungailuetarako urruneko aginte gisa bataiatutako karga estazio bat erabili ahal izango dugu eta bi malguki erretraktil ditu. Dual Sense kontrolak jartzerakoan, zilindro txiki bat sartzen da 3,5 mm-ko Jack-a joango litzatekeen lekuan grip hobea lortzeko eta kargatzen hasiko da.\nKarga hori paketean sartutako kable nahiko luzearen bidez egiten da eta ez USB-C bidez. Kableak bere elikadura iturria du, bi kontrolak aldi berean kargatzeko prest egongo dela pentsatzen dugula.\nErosi DualSense kargatzeko estazioa preziorik onenean> Enlace.\nKablea nahikoa luzea eta mehea da DualSense kargatzeko geltokia nahi dugun lekuan jar dezakegu arreta gehiegi erakarri gabe. Kargatzeko estazio hau PS5arekin bat datorren moduan diseinatuta dago, formak aurrealdea gogorarazten baitu ezinbestean.\nOinarria irristagaitza du eta, aldi berean, erdian Piano Beltza plastikoa eta alboetarako plastiko zuri latza ditu. Egia da kargatzeko oinarria dela, bereziki diseinu dotorearekin eta jokalari guztiek zituzten beharrak asetzen dituena.\nPrezioak ez luke arazorik izan behar, eta nahiko merkea den produktu baten aurrean gaudela da. 29 eurotan erosi ahal izango duzu ohiko salmenta puntuetan, hala nola Amazon (link) edo El Corte Inglés. Egia esanda, galdu behar ez dugun osagarrietako bat iruditzen zait.\nErosi produktu hau Amazonen preziorik onenean.\nBatez ere kontuan hartuta Sonyk azkenean komunitateari entzun diola kargatzeko mekanismo naturalagoa sartuz. eta horrek kontrolak etengabe kargatzeko portuetatik haustea eragozten du, DualShock 4-n nahiko ohikoa zen, iraunkortasun faltagatik nabarmenak ziren.\nDualSense kontrolatzailea PlayStation 5erako\nBistan denez, PlayStation 5 erosten dugunean barnean DualSense kontrolagailu bat dator. Izan ere, DualSense kontrolagailuaz gain PlayStation 5-ek USB-A-USB-C kable bat dakar, DualSense kontrolagailua bereizita erosten dugunean aurkituko ez dugun zerbait, oso ondo ulertzen ez dudana.\nHondakin teknologikoak murrizteko joerarekin bat eginez, Sonyk DualSense koadroan agindua eta argibideen eskuliburua baino gehiago ez sartzea aukeratu du. DualSense kontroladore unitate gehigarri bat erosi dugu DualSense kargatzeko estazioa osatzeko.\nDualSense urruneko urruneko plastiko zuri-beltzean egina dago, oraingoz merkatuan eskuragarri dagoen edizio bakarra. Botoi nagusiak gardenak eta zuriak bihurtu dira, kolore klasikoak (berdea, arrosa, gorria eta urdina) atzean utzita. Atzeko arinak Sony logotipoa eta USB-C ataka soilik erakusten dizkigu.\nErosi DualSense Controller PS5rako Amazon-en> Enlace.\nJoystickak DualShock 4 asko gogorarazten digu kanpoko errefortzu berriarekin eta gomazko zertxobait atxikiagoa. Horien artean PlayStation logotipoak irudikatzen duen eta dagoeneko biribila ez den PS botoia dugu. Botoi honen azpian daukagu "Mutu" botoia berria mikrofonoa istantean isilarazteko aukera emango digu (piztu ere egiten da).\nBere aldetik, Partekatu eta Aukerak botoiak logotipoa aldatzen jarraitzen dute baina funtzio berdinekin. Trackpadak DualShock 4-ren modu berean elkarreragiteko aukera emango digun protagonismoa hartuko du. Argiaren eraztun eraztuna trackpad honen inguruan dago, atzealdea guztiz laua utziz.\nBehealdean 3,5 mm-ko Jack ataka izango dugu edozein entzungailu mota erraz gehitzeko aukera garestiagoetara jo beharrik izan gabe. DualSense kargatzeko estazioaren kargatzeko pinak kokatzen diren modu berean.\nAzkenean, DualSense honek orain bibrazio sistema adimentsu haptikoa sartu du iPhone 12 Pro-n gertatzen den moduan (adibidez) lehen analisiek oso emaitza onak eman dituzte. Gauza bera gertatzen da kontrolagailuko sentsore interaktiboekin eta azelerometroekin.\nAtzealdea plastiko zakarrez egina dago hobeto atxikitzeko, PlayStation botoi klasikoak irudikatuz. Utzi agindua ere Zentzu bikoitza beti ezabatzen amaitzen zen atzeko eranskailu tipikoa. Azkenean, bozgorailua ez ezik, mikrofono txiki bat ere badugu urruneko kontrolean.\nArtikuluaren bide osoa: Gadgeten berriak » General » DualSense kargatzeko estazioa eta PS5 DualSense kontrolatzailea [Unboxing]\nBa al dakizu kontrola karga zentroan muntatuta utzi daitekeen karga amaitutakoan?\nDenbora guztian muntatuta uzten bada bateriaren bizitza erabilgarria murrizten du ????\nPaco L Gutierrez esan zuen\nKaixo, ez dago arazorik, beti utzi dezakezu kargatzeko zentroan kokatuta eta behar duzunean bakarrik hartu, bateria kargatuta dagoenean kargatzeari utziko dio.\nErantzun Paco L Gutiérrez-i


Urretxuko Santa Barbara\n18 ekaina, 2012 Argazki zaharra, Garai batean 623\nIrimo mendiaren magalean dagoen Santa Barbara ingurua urretxuar askoren txoko kuttuna da. Hilaren 24an, urtero bezala, San Joan eguneko erromeria egingo dute bertan.\nBaseliza Erdi Aroan eraiki zuten, baina ez da geratzen hasierako haren arrastorik. Egungo eraikina askotan berritutu dute, azkenekoz, 2009an.\nArgazki hau joan zen mendearen erdialdean aterata dago. Izan ere, irudian 1945ean egin zuten errepidea ageri da. 1952an egin zituzten eskailerak, berriz, ez daude oraindik.\nUr-Gain elkarteko bazkideek eskailera horiek egiteko lanetan parte hartu zuten, eta horren truke udalak bertan mahaia egiteko baimena eman zien. Joxe Mari Aranburuk, David Artzelusek, Joxe Mari Iparragirrek, Eli Apaolazak, Joxe Mari Ortizek, Juanito Mari Egurenek eta Joxe Mari Urtzelaik, besteak beste, parte hartu zuten lanetan. Azken hau da sortzaileen artean bazkide jarraitzen duen bakarra.\nGarikoitz Arrieta: «Lehengusuok baserrian sagardoa egiteko ohitura berreskuratu dugu» »


Jon Mirande Aiphasoro Parisen sortu zen 1925ean eta hiri berean hil 1972an. Zuberotarrak zituen gurasoak, Parisen emigranteak, baina euskara ez zuen etxean ikasi, bere ahaleginez baizik, gaztaroan. Bulegari soila zen ogibidez, aski bizimodu grisa zuena, baina jakintza-gogo eta bizi-grina handiak zituena, bere sorkuntza-lanetan ageri duen bezala.\nHizkuntza anitz ikasi zituen bere kasa, baita filosofia asko irakurri ere. Pentsaeraz eta izaeraz, ez zetorren bat inguratzen zuen munduarekin: frantsestasunaren aurrean nazio txikiak maite zituen (Bretainia, Euskal Herria...); erdeinatu egiten zituen kristautasuna eta honen moraletik edan duten pentsamendu guztiak: demokrazia, sozialismoa... Berdintasun-amets hauek endekatze hutsak iruditzen zitzaizkion eta, hori dela eta, ezin zen bat etorri garaiko abertzaleekin: ez EAJko kontserbadoreekin, ez sortzen ari ziren ezkertiarrekin ere. Horren guztiaren eraginez, eta ohikoak ez diren joera sexualak defendatzen zituelako ere bai, lagun baino etsai gehiago izan zituen euskal letretan, eta ez zuen bere lan nagusiak argitaratzerik izan: poemen bilduma liburu moduan, eta Haur besoetakoa eleberria.\nUrteak pasa ahala gero eta etsiago zegoen: ez zitzaion iruditzen Euskal Herriak bere etsaien kateetatik askatzeko behar lukeen adorerik inon zegoenik, euskal literatura ere apaizkeriaz josia ikusten zuen, euskaraz idazteari uzteko asmoa azaldu zuen eta depresioak jota zegoen, ia lagunik gabe. Azkenik, 1972ko abenduaren 28an bere buruaz beste egin zuen barbiturikoak hartuta.\nBera bizi zela poema-libururik kaleratu ez bazuen ere, handia izan da Miranderen poesiaren eragina. Autore madarikatua da euskal letretan, inor bada: pentsaeraz faxista eta antisemita, ez kristau, ez demokrata, ez sozialista, tabu guztiak, baita sexualak ere, hautsi nahi zituena, garaiko euskal munduan tokirik aurkitu ezinik ibili zen.\nHaren poemek edertasun formal izugarria dute: erritmoa, errima, konposizioa, aliterazioak... eskuko ditu lirikaren baliabideak oro, baina berea ez da formalismo hutsean agortzen; aitzitik, bere barne minbera eta kontentagaitzaren berri ematen digute poema hauek. «Euskaldun zintzoen balada», euskaldun fededunaren kontrako kantu ironikoa da, jeltzale batzuen mundu-ikuskera estua salatzen diguna; «Paris-Beuret», formaz sinple bezain esanguratsua da mamiz, egilearen ezinegona ideologiatik harantzago doala erakusten diguna: egunerokotasun aspergarriaren eta bere inguru hurbilaren arbuio sakona dago hemen, misoginia puska batekin nahastua, Parisko burokrazia giroan kokatua, egilearen lantokian alegia; «Behin batez, Zuberoan» erotismo sujerikor eder baten eredu dugu, eta halaber nostalgia gozo batena, aldi berean herrimin eta oroimina dena; ohargarriak dira, era berean, erritmoa, iradokizun-ahalmena, gauzatu ezinezko maitasunaren agerpena.\nMiranderen heterodoxia erro-errotikoa da, ez axalekoa. Mendebaldeko gizartean, bai eskuineko bai ezkerreko ideologien atzetik, kristautasunaren morala dago ezkutuan Miranderen ustez, eta berak gogor gaitzesten du moral hori, edertasunaren eta naturaren kontrakoa iruditzen zaiolako (Nietzscheren filosofiaren eragina nabari du). Testuinguru horretan irakurri behar da «Ohiko Jainkoari» poema, non poeta Jesukristori zuzentzen zaion, bere gorroto eta errefusa ahal bezain garbi adierazteko.\nProbokazioa maite zuela argi dago honezkero; sexuaren aipamenak oso zeharkako eta estali samarrak izan dira betidanik euskal literaturan; horren aurrean, sexu-agerpen gordina egiten du Mirandek «Oinanone» poeman, maitasuna eta sentimenduak ahaztu eta gorputzen plazerra goraipatuz. Etxepareren aipua jarri du Mirandek poema atarian, haren lanaren (ikus 16-17 orriak) oihartzuna baitakar honek. Ohartzekoa da sexu-organo eta jarduerak izendatzeko erabiltzen den izen, izenondo eta metaforen ugaritasun eta adierazgarritasuna.\nMiranderen prosan, berriz, goian aipatu dugun eleberriaz gain, Igela aldizkari heterodoxoa aipa liteke, Txomin Peillen adiskidearekin batera egin zuena, eta baita hainbat ipuin gogoangarri ere. Horietako bat ekarri dugu hona: «Gauaz parke batean». Ipuin beltza dela esan liteke, nolabait definitzekotan. Beldurra eta misterioa nahasten dira bertan, baina horien gainetik umorea nagusitzen da azkenean, ordura arte euskal literaturan inoiz erabili gabeko umore mota bat hain zuzen: umore beltza edo krudela.\nLantzen duen generoagatik bezainbat bere trebeziagatik nabarmendu behar da. Goitik behera maisutasunez eramandako kontakizuna da hau, tentsioari eta jakinminari ederki eusten diona, eta ohargarriak dira horretarako erabiltzen dituen baliabideak. Aipatzekoa da, era berean, euskara batua finkatu aurretik idatzita egon arren, geroko batuaren taxukera duela haren hizkuntzak. Gauza bera gertatzen da Gabriel Arestirekin ere, bi sortzaile handi hauen estiloak izan baitzuen zerikusirik batuaren eredua erabakitzerakoan.\n— Euskaldun zintzoen balada\n— Behin batez. Zuberoan\n— Ohiko Kainkoari\n— Gauaz parke batean\n— Haur besoetakoa


Kontabilitatearen eta elkarte kudeantzaren oinarriak\nElkartekideen laguntzeko asmoz, Euskal kultur erakundeak eta DLA dispositiboak informazio egun berri bat proposatuko dute Uztaritzeko Lapurdi gelan. Egun hori 2018ko apirilaren 28an iraganen da, 9:00etatik 17:00etara. Gaia : Kontabilitatearen eta elkarte kudeantzaren oinarriak. Parte hartzea urririk izanen da, baina izenak aitzinetik eman behar dira.\nFinantzamendu bilaketari buruzko jarraikitze kolektiboa\nSport Pyrénées Emploi eta Instep Aquitaine egiturek, Euskal kultur erakundearekin partaidetzan, jarraikitze kolektibo bat antolatzen dute finantzamendu bilaketari buruz. Iraila eta azaroa artean iraganen da. Izenak 2016ko uztailaren 30eko eman behar dira\nKultura proiektuentzako finantzaketa europearrak\nEuskal kultur erakundearen, OARA, AVEC en Limousin eta IDDAC Gironde egituren partaidetzarekin Akitania Berriko industria kulturala eta sortzaileetan berezitua den LABA poloak lau formakuntza modulu proposatzen ditu urte hondar honetan finantzamendu europearrak lortzeko tresnen eta baliabideen menperatzeko. Bigarren modulua Uztaritzen iraganen da, urriaren 24-25ean. Mugazgaindiko harremanak eta fondo estrukturalak izanen dira aipagai.


Gipuzkoako Bazkundeak 2018ko kudeaketa txostena aurkeztu du eta ESERGUI-AVIA 2019ko “Gipuzkoako Enpresa” izendatu du - Gipuzkoako bazkundea\nGipuzkoako Bazkundeak 2018ko kudeaketa txostena aurkeztu du eta ESERGUI-AVIA 2019ko “Gipuzkoako Enpresa” izendatu du\nGipuzkoako Bazkundeak iazko urteko kudeketa txostena aurkeztu du nazioartekotzeko arloan eta prestakuntzakoan egindako lana nabarmenduz. Nazioartekotzekoari dagokionez, Gipuzkoako Bazkundeak 145 enpresei eskaini die aholkularitza zerbitzua, honako hau azpimarratuz: Europako herrialdeetan, AEB eta Kanadan 23 enpresei eskainitako aholkularitza juridiko eta fiskala, eta finantza eskaintzen prestaketan 17 proiektuetan izandako lankidetza Argelia, Angola, Uruguay eta Indonesia bezalak herrialdeetan. Horrez gain, 131 enpresa baino gehiagorentzat nazioarteko kudeaketa komertziala egin da honako sektoreetan: elikadura, azpikontratazioa, medikuntza, kimikoa eta mekanizatua. Merkatu nagusienak Frantzia, Italia, UK, Alemania, Suitza eta Magreb izan dira.\nNazioartekotzekoarekin lotutako ekintzen barnean, Gipuzkoako Bazkundea nazioarteko merkatu ezberdinetan ateak irekitzen ari da Gipuzkoako enpresa txikientzat, hau da, hauen presentzia eskasa den merkatuetan, eta horretarako enpresa kudeaketa komertzialean laguntzen du, bertako kolaboratzaile baten laguntza jasoaz eta ordainketa eta segurtasun juridikoaren bermea babestuz.\nPrestakuntza arloari dagokionez berriz, Gipuzkoako Bazkundearen bigarren lan arloa dela azpimarratu behar da, bertan 245 prestakuntza ekintza egin direlarik 4.117 ikasleen parte hartzearekin. In Company prestakuntza, enpresentzat neurrira egiten dena, 68 enpresetaraino iritsi da.\nKudeaketa-txostena Gipuzkoako Enpesa Sarien XXVII. banaketa ekitaldian aurkeztu da. Seigarren urtez jarraian Banco SABADELLen babesa izan duen ekitaldi honetan Gipuzkoako enpresen lana goraipatzen da, lurraldean aberastasuna eta lana sortzen dutenak diren adinean. Aurten, Donostiako ESERGUI-AVIA izan da urteko Gipuzkoako Enpresa bezala saritua, horrez gain Antzuolako ERREKAk “Enpresa Nazioartekotzeari” saria jaso du, Azkoitiko IBARMIAk “ETE enpresa industrialari” saria eta Donostiako Elkarek Zerbitzu enpresari” saria.\nESERGUI-AVIAk urteko “Gipuzkoa Enpresa” saria jaso du azken urtetan negozioak izan duen hedapenagatik eta honek estatu mailako petrolio-saltzaile independiente nagusienen artean kokatzea utzi diolako. Horrez gain, ESERGUI-AVIA multienergia-saltzaile bihurtzeko dibertsifikazio prozesu batean murgilduta dago.\nESERGUI-AVIA 1981ean sortu zen, Gipuzkoako hainbat gasolindegietako jabeek petrolio merkatu konplexuan leku bat lortzeko helburuarekin elkartu zirenean, multinazional handien aurrean aukera sendo bat izateko asmoaren filosofia berri bat zuten. 1986. urtean, ESERGUI-AVIA, AVIArekin elkartzea erabakitzen du marka honekin lan egiteko eta euren lidergotzan laguntzeko. (AVIA Suitzan sortu zen 1927an, enpresari independiente talde bat elkartzeari esker, hauek ere euren lekua lortu nahi zuten petrolio talde handien artean. Gaur egun, AVIA Europa guztian dagoen marka bat da, 14 herrialdetan banaturik dauden 3.000 gasolindegik osatzen dute eta guztiak talde independienteei loturik daude, ESERGUI-AVIAren kasuan bezalaxe).\nHogeita hemezortzi urte geroago, ESERGUI-AVIA Gipuzkoako, Euskadiko eta Estatuko petrolio erreferente nagusienetako bat da. Logistika eta hornidura banaketa sare zabal bat du gasolioaren azken kontsumitzailearaino iristen dena, bai nekazaritza erabilpenerako, automobilgintzarako, industriarako eta beroketa sistemetarako. Hamahiru autonomi erkidegoetan barrena banatuta dauden 170 gasolina-zerbitzugune baino gehiago ditu.\nESERGUI-AVIA Donostian kokatuta dago, nahiz eta bere logistika gunea Bilboko Portuan izan. Bertan erabat automazitatuta dauden 45.000 m2 instalazioak ditu, 220 miloi litro biltegiratzeko ahalmena dutenak, urtero 900 miloi litro kudeatzen dutenak eta egunero 3 miloi litro bidaltzeko aukera dutenak. Lehen aipatutako kokapen horiez gain, ESERGUI-AVIA honako leku hauetan kokatzen da: Gamarra (Araba), Astigarraga (Gipuzkoa), Beriain (Nafarro), Agoncillo (Errioxa), Guardo y Torquemada (Palencia), Olot (Girona), Tarragona, Cetina (Zaragoza), Alicante, Badajoz, A Coruña, Gijón, Lérida, Lora de Estepa y Utrera (Sevilla), Lepe (Huelva), Meco (Madrid) y Molina de Segura (Murcia).\nLangile kopururari dagokionez, ESERGUIA-AVIAk izan duen bilakaera aipatzeko da, orain zortzi urte ez baitzen ehun langileetara iristen eta gaur egun 450 dira. Ehuneko 37 emakumeak eta % 63 gizonezkoak, bi sexuetako pertsonak kokatzen dira enpresaren ardura taldeetan. ESERGUI-AVIAren bokazioa enpresaren arlo guztietan berdintasunarengatik lanean jarraitzea da.\n“Enpresa Nazioartekotzeari” saria Antzuolako ERREKArentzat izan da negozio ildo bakoitzeko nazioartekotze modelu ezberdin bat izateagatik munduan barrena. Hiru negozio unitate, hiru nazioartekotzeko modelu, eta salmenten % 50a baino gehiago kanpoko merkatuetan zabaldurik.\nERREKA, 55 urte dituen Mondragon Taldeko Industria Kooperatiba bat da. Hainbat sektore eta merkatuetan dago eta bere aktibitatea hiru negozio unitateetan banatzen da: Fastening Solutions. ERREKAren jatorrizko aktibitatea. Sektore eolikorako eta eraikuntzarako exijentzia altuko forjazko torloju beroak egiten ditu. Plastics. Automobilgintza sektorerako plastikozko injekziozko pieza teknikoak egiten ditu. Accesos Automáticos. Oinezkoentzako ate automatikoak eta erresidentzia sektoretako sarbide automatizatuak egiten eta jartzen ditu, erresidentzia, merkataritza eta industria sektoreetan.\nERREKA, hiru kontinenteetan zehar banatutako laguntza zentruekin, 5 delegazio komertzialekin eta 4 instalazio produktiboekin dago munduan barrena hedatuta. Fastening Solutionsen kasuan, fijazioan, hornitzaile globalak dira mundo osoan, munduko edozien lekutan egiten dute banaketa. Plastics, plasikozko piezei dagokionez, Amerikan, Europan eta Asian ditu instalazio produktiboak. Eta Accesos Automáticosek, Amerika eta Europako 5 herrialdeetan ditu delegazio komertzialak eta laguntza teknikorako zentruak.\nGaur egun ERREKA 430 langilek osatzen dute. Erdiak Antzuolako egoitza zentralean eta Bergaran egiten dute lan, beste 35ek estatu espainiarrean barrena daude banaturik eta gainonatzekoak, 150, atzerriko instalazioetan daude kokatuta.\n“ETE Enpresa Industrialari” kategorian Gipuzkoako Bazkundeak Azkoitiko IBARMIA saritu du. Kasu honetan euskadiko industriaren baloreekin idenfifikatzen den enpresa bat izateagatik izan da saritua: lurraldeari lotutako familia enpresa bat delako, nazioartekotzeko maila altua duelako, berrikuntzaren aldeko apustu argi bat egin duelako, inbertsio maila altua duelako, goi mailako kualifikazioa duen lan talde bat duelako eta lan harreman kulturan aldaketa bat izan duelako.\nIBARMIA makina-erreminta sektorean lan egiten duen familia enpresa bat da. Errendimendu altuko mekanizatu zentruak diseinatu, sortu eta saldu egiten ditu, makina hauei zerbitzua eskaintzeaz gain. Euren salmentak geografia guztian barrena zabaltzen dira, esportazio maila % 85 gainditzen duelarik. IBARMIAren mekanizatu zentruen merkatu nagusienak Alemania, Txina, Estatu Batuak, Frantzia, Italia eta Holanda dira.\nEnpresa honen jatorria 1953an kokatzen da, zutabeen zulagailuen fabrikazioarekin. Hasiera batetik produktuaren kalitatearen bilatze batean murgildu ziren alemaniako eta suitzako merkatuak erreferente gisa hartuz. Laurogeigarren hamarkadan zenbaki kontrola iritsi zen eta enpresak bere produktuak sistema honetara egokitu zituen, eta horrela aldatzen joan zen Asiako lehiakideak iritsi ziren arte, urte hartan, 2006an enpresa berantolatu egin behar izan zuten. IBARMIAren ibilbidean zehar asko izan dira eragin dioten krisiak, baina azkena, 2008an hasi zena, mugarri garrantzitsu bat izan zen enpresa proiektuaren garapenerako. Egoera konplikatu batean eta eskabide-zorroaren erorketa garrantzitsu baten aurrean, enpresak bere etorkizunean giltzarri izango ziren bi arlotan lan egitea erabaki zuen: nazioartekotzea eta berrikuntza.\nUrte hauetan guztietan zehar egindako lanari esker IBARMIAren lan taldea 130 pertsona arte hazi da, Txina eta Alemanian lan egiten duten pertsonak kontutan hartu gabe, hauek kontutan hartuz gero 170 dira. Lan taldea ere asko garatu da profil berrien sartzearekin batera, hauen artean: digitalizazio arduraduna, proiektu kudeatzailea, aplikazio ingeniariak, branding arduraduna, metrologoak… Azken finean, etorkizunerako prestatzen ari den lan taldea eta erakundearen barruan talentuari eusteko lanean ari dena.\nDonsotiako Elkar enpresak, Gipuzkoako “Zerbitzu Enpresa” saria eraman du, euren negozio modelua egokitzeagatik, euren aktibitatea dibertsifikatzeagatik, teknologiaren modernizazioaren aldeko apustua egiteagatik eta euren fakturazio zifrak eta enplegua handitzeagatik liburuaren merkatuak beherako joera izan duen bitartean.\nElkarrek bere aktibitatea liburuaren munduan burutzen du modu integralean eta horretarako argitaletxe enpresak, banaketa enpresak eta liburu dendak ditu. Zehatz mehatz, 5 argitaletxe, 5 banaketa enpresa, 20 denda, inprenta eta arte grafikoen enpresa 1 eta euskal kulturarekin erlazioa duten 5 enpresen parte hartzea. Aktibitate hau guztia aurrera eramateko Elkarek 433 langile ditu, % 52 emakumeak eta % 48 gizonezkoak, eta % 66ak hamar 10 urte baino gehiago daramatza lanean bertan.\nElkar taldea 70. hamarkadan jaio zen, Iparraldean Elkar argitaletxea, Donostiako alde zaharreko Bilintx liburu denda eta Zabaltzen banatzailea sortzearekin batera. Ordutik, Elkar “euskal kultura”ren produktuen sortzea eta salmenta baino gehiago den negozio bat da. Bere arrakastaren gakoak bost dira: bat, banaketa negozioaren hedatzea krisian zeuden enpresak erosiz Euskal Herritik kanpoko merkatutan. Hare gehiago, Elkarren kfakturazioaren % 61 kanpoan duen aktibitatik dator, gehien bat estatu mailan egiten duen banaketan. Bi, teknologian egindako inbertsioa. Hiru, produktuen dibertsifikazioa. Lau, on-line salmentako hainbat plataformen liburuen hornitzailea bihurtzea. Eta, bost, berrikuntza eta berrikuntza.\nTaldeko enpresa guztien jabea Elkar Fundazioa da eta bere giza helburura kultura industrian zentratzen da. Euskararen eta euskal kulturaren garapena du helburu nagusi, negozioaren garapena eta euren enpresa helburuak honetara bideratuta daudelarik.\nBanco SABADELLek babestu duen sari banaketa ekitaldia Gipuzkoako Bazkundearen egoitzan burutu da. Bertan Markel Olano, Gipuzkoako Diputatu Nagusia izan da eta baita Arantza Tapia, Eusko Jaurlaritzako Ekonomiaren Garapen eta Azpiegitura Saiburua eta Sonia Pérez Ezquerra Eusko Jaurlaritzako Turismo, Merkataritza eta Kontsumo Sainburua ere, Gipuzkoako ekonomia eta enpresa munduko beste ordezkari garrantzitsuekin batera.\nMugaz bestaldeko COMPETITIV´eko proiektua bere amaierara iritsi da 82 enpresa bazkide izanik, osasungintzako 6 berrikuntza plataforma martxan jarriz eta 3 patzuergo sortuz\nZumarraga (18/06/2019): "Zure negozioa errentagarria izateko, produktuen salmenta prezioa, marjina eta soldata kalkulatzeko moduak ezagutu"\nArrasate (19/06/2019): "Produktuen argazkilaritza tailerra"\nJoerak aztertzeko Misioa Kopenhagera (DANIMARKA)\nKuba. Fihav 2019\nRT @CompetitivEko: @CompetitivEko participa en la jornada de clausura de la segunda fase de Refbio, red de cooperación transfronteriza. @CC…\nRT @BerrizEnpresa: ⚠ ATENCIÓN, SE TRASPASA A UN PRECIO SÚPER COMPETITIVO Empanadas&Co, en el centro de Bilbao. Más info: https://t.co/rcov…\nRT @gomobilityexpo: 🍃⚡🚌#GoMobility2020: Hoy hemos celebrado la primera reunión del Comité Técnico para la segunda edición de Go Mobility…\nRT @BerrizEnpresa: ✔ Un caso de éxito del programa Berriz Enpresa: Mila se jubila y Bakarne toma el relevo de Librería Peman, en #Astrabud…\nJaso construye para Tata Steel la grúa de mayor capacidad de su historia noticiasdegipuzkoa.eus/2019/06/12/eco… vía @NotGip


Errepikatu | Iritzia | Berria\nNoiz sortua: 2019-05-21 00:30:00\nIkusiko dituzu neska-mutilen batzuk kalean helduz inguraturik eta ez dagokien janzkera batekin, eta orduan konturatuko zara Lehen-jaunartzeen igandeetariko bat dela. Erruki punttu batez begiratuko diezu jolasean gustura arituko eta arropatan eta jarreratan inoiz baino lotuago sumatzen dituzun haur horiei. Sinismenak bakoitzak ditu bereak, eta «ni ez naiz nor zure etxean sartzeko» hura etorriko zaizu burura ezer kritikatzen hasi baino lehen.\nBaina gure hau ez da besteak bezalako herria. Hemen, bada hizkuntza talka bat. Eta aspalditxotik burutzen dira herri askotan bi Lehen-jaunartze igande. Euskarazkoentzat bata eta gaztelerazkoentzat bestea.\nBeti ez zen izango, eta aukera egin ahal izatea ez dago gaizki. Umorearen iturburu emankorrenetako bat da, ordea, kontu transzendenteak eta egunerokoak gurutzatzen diren hori. Irudikatzen dut ume bat, bere jaunartze igandean gaizki portatu delako hurrengo igandean jaunartzea errepikatzera behartua. Eta elizako simitarioan gurasoak, estu, apaizari esanez errepikatu egin behar duela haurrak, EGAren pareko zerbait baduela euskaraz, baina gazteleraz dakiela frogatuko duen agiririk ez duela... Eta apaizak sartzeko lasai. Ez zeukatela zertan joan ere. Orain Internetez egin daitekeela dena...


Bai Euskarari Elkarteak 2021ean abiatutako zenbait proiekturen berri aipatu nahiko nuke lerrootan. Proiektu berriak dira, garai zailetan abiatutakoak, elkarlanaren emaitza direnak. Pandemiak bete-betean jo zuen 2020-2022 epealdirako plan estrategikoan zehaztutako ildoak abiatu genituenean eta, hala ere, gai izan gara identifikatutako foku nagusien inguruan urrats esanguratsuak egiteko. Hortik etorri dira gure azken berrikuntzak: elkartearen osotasuna eta hedadura erakusteko marka berritzea, gure lan eremuak eta proiektuak behar bezala antolatzea, lankidetza berriak bilatzea… Gure ohiko proiektuekin segitu dugu eta, halaber, gai izan gara alor sozioekonomikoaren eragileen eta espazioen aktibazioan eragiteko proiektu berriak lantzeko eta abiatzeko: Elkarrengandik Ikasiz solasaldien bitartez, etorkizunera begirako ikaskuntzak jasotzearekin batera, kooperatibismoaz, formakuntzaz, enpleguaz eta lan eredu berriez elkarrengandik ikasteko aukera izan dugu. Arabako enpresen foroan ere elkarrekin ari gara, lurraldeko enpresen eta administrazioen eskutik; erronkak zehazten hasita gaude, alor sozioekonomikoan euskara sustatzeko asmoz. 2022an ere beste zenbait proiektu aurkeztuko ditugu, lankidetzaren emaitza izango direnak.\n"[Jaurlaritzaren planean] aitortzen da Bai Euskarari Ziurtagiriaren bidez egindako ekarpena eta azpimarratzen da ziurtagirien eskema egokitu, indartu eta zabaltzearen beharra. Planean jaso arren, oraindik ez da inolako lankidetzarik bideratu"\nHausnarketa estrategikoan azpimarratu genuen bezala, gure elementurik bereizgarriena Bai Euskarari Ziurtagiria da. Ekainean jakinarazi genuen proiektu honetan Eusko Jaurlaritzak zehaztutako Erreferentziazko Marko Estandarrera hurbiltzeko eta egokitzeko urratsak egin ditugula, lankidetza errazteko asmoz. Eusko Jaurlaritzaren Euskara Eremu Sozioekonomikoan Sustatzeko Planean (EESSP) aitortzen da Bai Euskarari Ziurtagiriaren bidez egindako ekarpena eta azpimarratzen da ziurtagirien eskema egokitu, indartu eta zabaltzearen beharra. Planean jaso arren, oraindik ez da inolako lankidetzarik bideratu alor honetan eta, gainera, bada zantzurik esateko Jaurlaritza marka berri bat sortzeko asmotan dabilela…\n*Rober Gutiérrez Bai Euskarari Elkartearen zuzendaria da


'¡Qué gais!' | Gizartea | Berria\nLau mutikoak eskailera batzuetan eserita daude, motxilak lurrean, eskolatik irten berriak. Jolasean ari dira, sakelako telefonoa lagun. Halako batean burua pantailatik altxatu eta oihu egin du horietako batek, telefonoa astinduz: «¡Me han matao!¡Qué gais!». Euskaldunak dira umeak. 10 bat urte izango dituzte. Ordura arte euskaraz jardun dute, baina badakigu adierazkortasuna nolakoa dugun ezustean barren-barrenetik zerbait ateratzen zaigunean.\nBehin batean Donostiara joan ginen lagun bat eta biok, arratsalde pasa. Larunbat eguzkitsua zen, eta Kontxa ingurua jendez gainezka zegoen. Adarra jo nahi izan nion. «Ea, bada, ez lotsatu». Eta eskutik oratu nion. Ziztu bizian urrundu zen niregandik, gaitz kutsakor sendaezin hilgarri bat banu bezala. «Niri ez heldu eskutik, marikoi horrek!». Eta hor segitu zuen oihuka. Gero lasaitu egin zen. Erreakzioaren arrazoia azaldu zidan. Kezkatuta zegoen jendeak gu ikusi eta ¡qué gais! pentsatuko ote zuen.


Juaristi ISBk mailari eusteko "hil ala biziko" derbia jokatuko du bihar Acunsa Gipuzkoaren kontra - Azpeitia - uztarria.eus\nJuaristi ISBk mailari eusteko "hil ala biziko" derbia jokatuko du bihar Acunsa Gipuzkoaren kontra\nNerea Uranga 2022-05-07 10:00\nJuaristi ISBren partida bat, Azpeitiko kiroldegian. (Argazkia: Mikel Amenabar Otola)\nEspainiako Urrezko LEB ligako Gipuzkoako bi saskibaloi taldeen arteko derbia jokatuko da bihar, igandea, 18:00etan, Azpeitiko kiroldegian. Nor baino nor ariko dira Juaristi ISB eta Acunsa Gipuzkoa Basket.\nJuaristi ISBk eta Acunsa Gipuzkoa Basketek Urrezko LEB ligako 32. jardunaldia jokatuko dute bihar, igandea, 18:00etan, Azpeitiko kiroldegian. Maila horretan lehian ari diren Gipuzkoako bi taldeen arteko derbia izango da biharkoa; etxeko taldearentzako mailari eusteko "hil ala bizikoa", saskibaloi klubak adierazi duenez.\nAcunsak, berriz, biharkoa galduko balu, aukera gutxi izango lituzke Play Offak jokatzeko. Derbia izateaz gainera, etxeko harrobiko jokalariak izango ditu talde aurkarian Iraurgik; izan ere, Aitor Zubizarreta azpeitiarrak eta Xabier Oroz azkoitiarrak jokatzen dute Acunsa Gipuzkoan.\nJuaristi ISBrentzako partida garrantzitsua denez, zaletuen babesa ezinbestekoa dutela adierazi du Iraurgi SBk. Horregatik, bihar arratsaldean kiroldegira joatera animatu dituzte zaleak. Partidarako sarrerak Internetez honako helbide honetan eros daitezke.\nOtsailean Acunsaren kontra Donostian jokatutako norgehiagokan 80-70 galdu zuen Juaristi ISBk.\nBiharko partidaren atsedenean, nesken Infantil mailako Marmoles Aztiria ISB taldekoek saskibaloi federazioaren txapeldunen saria jasoko dute.


My Little Pony Sexu Jokoa – Free Mlp Porno\nThe Dirtiest Aukeraketa My Little Pony Sexu Jokoa\nEdertasuna internet porno da askatasuna esploratu behar duzu txoko guztiak zure sexualitatea mota guztietako kinks. Ez dio axola zer nolako fetitxe duzu, internet eskaintzen du. Eta ez dago hobeto ertain eskainiz guztira kink esplorazio baino sexu-jokoak. Porno sex jokoak ahal izango duzu esperientzia eta esperimentu diren gauzak, nekez lor bizitza errealean edo zuzen-zuzen, ezinezkoa.\nHorietako bat fetishes da egarria batzuk duzu polita eta sexy pertsonaiak My Little Pony unibertsoa. Dagoeneko ezagutzen duzu, non, hau da, joan! Bada ari zaren kide bat barregarriena brony club eta gozatu nahi duzu zure fetitxe bat gehiago interaktiboa da, modu, duzu gure berri bilduma My Little Pony Sexu Jokoa. Coolest gauza buruzko bilduma hau da, jokoaren garatzaileek parte dira brony kultura. Partekatzen dute, hau fetitxe eta dakite zehazki nola eraikitzeko jokoak, beraz, egingo lukete, ukitu horiek guztiak gauza txiki hori piztu duzu eta egiten duzu, cum., Ez da, gainera, hainbeste, hainbat bilduma honetan, eta, oro har, liburutegia da, nahiko sizable. Dugu, nahiz eta mugatua ourself bakarrik igo berri HTML5 jokoak gune honetan, oraindik ere kudeatzen dugu aurkitu, beraz, horietako asko, eta oraindik ere ari gara ehiza gehiago eduki. Baino gehiago 100 gameplay eta ordu asko jokoak handiko deitutako balioa, hau izan daiteke zure iturri berri MLP porn. Irakurri guztia ikasteko buruz gure gunean!\nMy Little Pony Sexu-Joko Bat Da, Behar Duzun Guztia Zure Zaldia Desioak\nThe MLP unibertso izan da topaketa mota guztiak barregarriena gizonak, beren inguruan, sexy, cute gutxi zaldiak. Nahiz eta osoa brony komunitate love litzateke madarikatu txiki eta poniak, guztiek dute hainbat mota guztiak planak beraientzat eta guztiak mota desberdinak fantasiak. Sortzea lortu dugu bilduma bat porno jokoak islatzen duen guztiak desberdinak kink joerak MLP helduen munduan.\nLehenik eta behin, ez dugu sexu simuladoreak bertan, lortu nahi baduzu, mesedez,, beraz, hainbat pertsonaiak, beraz, hainbat modu. Guztiak beren zuloak irekita daude, madarikatu, eta esploratu dezakezu guztiak posizioak mota eta sexuaren arabera jarduten du. Dutenak dira, pixka bat gehiago muturreko gozatu ahal izango BDSM zaldia sexu-jokoak, eta bertan MLP hotties bihurtu dira esklabo direnek, negarrez, berriz, duzu behartzeko cum. Beste herri kategoria gure gune da futanari bat, eta bertan aurkituko duzu sexu-jokoak guztiak hotties reimagined bezala chicks dicks.\nBaina, horrez gain, jokoak etortzen diren istorioak eta roleplay. Gure RPG My Little Pony parodia jokoak guztiak dira datozen istorioak interesgarria eta immersive pertsonaia elkarrekintzak egingo zara benetan magikoa besarkatzen Equestria, non eta ez hori bakarrik ahal izango duzu arraio hitz poniak, baina, era berean, sexu beste anthro, hala nola, pertsonaiak Griffons eta Herensugeak.\nBaina handienetako bat hits gure gune da Nire Zaldia Gutxi askorentzako sexu-jokoak. Joko hau da, bat gehiago mundu ireki egongela non etorri ireki dezakezu zure zaldia avatar. Pertsonalizatu zure ametsetako zaldia fursona eta, ondoren, elkarreragin beste jokalari mundu osoko bidez txateatzen eta benetako sexu PvP topaketa.\nMy Little Pony Sexu Jokoa Doakoa Da Eta Erabat Diskretuak\nBadakigu lusting cute little zaldiak ez da ohikoena fetitxe eta askok nahiago baduzu, hau mantenduz lust bere burua. Horregatik, noiz eraiki dugu plataforma hau, ziur egin genuen jokalari lortuko guztira anonimotasuna. Horrez gain, izan ere, ez dugu eskatu behar duzu, sartu gure webgunean, ere eskaintzen dugu, guztiz doan jokatzeko gure gunean. Guztiak egin behar duzun aurretik jolasten da hori baieztatzeko duzun 18 urtetik gorako. Ondoren, izango duzu free arakatu eta erreproduzitu horiek guztiak MLP xxx jokoak zuzenean zure nabigatzailean, ez du axola zer gailua erabiltzen duzun., Ziur egin genuen bakarra, besteak beste, HTML5 jokoak gure gunean, eta, beraz, bihurria bronies osoko plataforma guztietan eskuratu ahal izango elkarrekin eta gozatu bere kink. Dugu, nahiz eta barne-komunitatearen ezaugarri hori utzi egingo duzu beste jokalari elkarreragin eta ari gara lanean txat bezero bat egiteko gune, non izan dezakezu dibertigarria tona batera heldu berriketan. Explore zure MLP fetitxe Nire Zaldia Gutxi Sexu Jokoa.


Garajeak eta trastegelak, etxebizitzaren eranskin banaezina | Consumer\nGarajeak eta trastegelak, etxebizitzaren eranskin banaezina\nBalio erantsiaren gaineko zerga txikiagoa da dena batera idazten bada\nEtxebizitza bat erosterakoan, batzuetan, prezio orokorrean eta prezio horretan sartuta dago garaje eta trastelekuak erostea eranskin banaezin gisa. Hori, oro har, zerga-kontuei zor zaie; izan ere, etxebizitza libre berrirako, esaterako, ordaindu beharreko BEZa %7koa da zerga-oinarriaren gainean, trastelekuaren eta garajearen balioa barne. Azken horiek etxebizitzatik bereizita eskrituratzea erabakiz gero, haiei esleitutako balioaren %16 ordaindu beharko litzateke, eta etxebizitzagatik %7 bakarrik. Hau da, aurreztea garrantzitsua izan daiteke.\nKontua da, erregistroaren ikuspegitik, etxebizitza eta haren eranskinak batera idazten badira, erregistroko finka bakarra sortzen dutela. Hau da, osotasun zatiezina. Hala ere, elementu bakoitzaren eskritura independentea aukeratzen bada, horietako bakoitza finka independentetzat hartuko da eta beste erregistro-orri bat irekitzea ekarriko du.\nZer ondorio praktiko ekar ditzake eskritura publikoa modu batera edo bestera emateak? Funtsean, ezin da saldu, adibidez, eranskin banaezin gisa eskuratutako garajeetako bat, aldez aurretik “bereizketa” izeneko eragiketa egiten ez bada. Horrela, garajeari erregistroko finka independente izaera emango zaio, eta etxebizitzatik eta Jabetza Erregistroan sartzeko erabili zuen trastelekutik bereiziko da. Banantzearen eragiketak, bistan denez, notario-, erregistro- eta zerga-gastuak dakartza berekin.\nOrduan, zer idazketa-formula da egokiena? Eskuratzearen inguruabar zehatzen arabera. Horrela, inbertsioa denbora luzez mantentzea bada helburua, logikoena da garajeak eta trastelekuak etxebizitzaren eranskin banaezin gisa idaztea. Hala ere, erosketaren helburua epe labur edo ertaineko inbertsioa bada, kasu honetan, garaje plaza bat baino gehiago erosi bada, errazagoa da elementu bakoitza bere aldetik eskrituratzea, horrek banakako salmenta erraztuko baitu. Hala ere, erabaki hori kontu handiz hartu behar da, erositako higiezinaren merkatuaren inguruabarrak kontuan hartuta.\nAzkenik, etxebizitza eta haren eranskinak denbora luzez okupatzeko asmoz egin bada erosketa, eskriturak batera egitea komeni da. Bestela, inguruabar zehatzak aztertu beharko dira. Kontuan hartu behar da, hiri askotan, arazo nabaria dagoela, bai kaleko aparkaleku libreari dagokionez, bai etxebizitzetan kokatu ezin diren gauzak gordetzeko espazioari dagokionez: bizikletak, arropak, etab. Hori dela eta, garaje edo trastelekuetatik bakarka askatzeak arazoak ekar ditzake etxebizitza nagusi bat saltzeko orduan, haren prestazioen zati bat kendu baitzaio.\netxe garaje-eu trasteleku


Doktorego programa - DREAM (Donostia Research group on Education and Multilingualism) - UPV/EHU\nHezkuntza: Eskola, Hizkuntza eta Gizartea Doktorego Programa\nDoktorego programaren bi ikasle\nEgungo testuinguruan gero eta beharrezkoagoa egiten da programa honek bere baitan hartzen dituen eremuetan ikertzea. Doktorego honen helburua da arreta hezkuntzaren errealitatea hobeto ezagutzean, esku-hartzeen praktiketan eta lanerako prestakuntzan jartzea.\n"Eskola" eremuan, agertzen ari diren joerek eta lerroek adierazten dute errendimendu akademikoarekin eta ikastetxeak eta sistemak hobetzeko programen diseinu eta ebaluazioarekin zerikusia duten faktoreak eta teknika berrien eragina aztertu behar direla, hezkuntzaren kalitateaz eta irakasleen prestakuntzaz gainera.\n"Hizkuntza" eremuan, komunikazio hizkuntza gisa nazioartean ingelesa gero eta gehiago erabiltzen dela ikusita eta immigrazioaren fenomenoa eta hizkuntza minorizatuen erabilera kontuan hartuta, eleaniztasunean espezializatutako ikertzaileak prestatu behar dira hezkuntzarekin lotutako testuinguruetan eta beste eremu sozial batzuetan.\n"Gizartea" eremuari dagokionez, esku-hartze sozio-hezitzaileen eremu ezberdinetan (kulturartekoa, hezkuntza inklusioa, familia, haurtzaroa, etorkinak etab.) dauden beharrek eskatzen dute eragile, erakunde eta profesionalen prestakuntza kontuan hartuz gogoeta prozesu bat egitea, hezkuntzako ikerkuntzak lagunduta.\nDoktorego Programa honetan ikuspegi zabal batetik heldu nahi zaio hezkuntzaren ikerkuntzari.\n(Beste leiho bat zabalduko du) Doktorego Programa


Badok | Leiho bat doinu berrietara\nGustura zegoen Jabier Muguruza (Irun, Gipuzkoa, 1960) azken urteotan jorratu duen ibilbidearekin. Eroso. Jazz laukote baten laguntzaz, gitarra eta piano akustikoetan oin hartuta, Mikel Azpiroz piano jotzaile eta kolaboratzaile fidelaren abaroan, molde hori giro sotil eta intimistak sortzeko baliabide egokia zelakoan zegoen kantaria. Baina orain «konfort gunetik», eroso sentitzen zen esparru horretatik, atera eta zerbait desberdina egiteko beharra sentitu du. Emaitzak Leiho bat zabalik (Mara Mara, 2017) du izena, zortzi abesti biltzen dituen disko argitaratu berria.\nJabier Muguruzak ‘Leiho bat zabalik’ aurkeztu zuen atzo Bilboko Kafe Antzokian. (Luis Jauregialtzo / Argazki Press)\nMuguruzak aitortu du «zail» egiten zaiola azaltzea zergatik utzi duen esparru ezagunaren epela jorratu gabeko bideetan barrena abiatzeko. «Erabaki baten ondorioa izan da, baina erabakiak ez dira momentu zehatz batean hartzen; norberaren barruan joaten dira pixkanaka-pixkanaka gauzatzen eta mamitzen», esan du. Eta horretan, Garik egindako adierazpen batzuk pizgarri izan zitzaizkiola azaldu du. «Konfort gunetik» irten beharraz mintzo zen Gari adierazpen horietan, eta horrek zer pentsaturik eman zion Muguruzari.\nArrazoiak baino gehiago, bide horretan «intuizioak» gidatu duela esan du Muguruzak: «Intuizioa oso inportantea da, eta kasu honetan intuizioak esaten zidan beste bide batetik beste paisaia baten bila joan behar nuela». Senak «doinu ez hain abegikorrak» bilatzeko eskatzen zion, eta hori «gaur egungo egoerarekin» eta bereziki kulturak bizi duen abagune «ilunarekin» lotu du musikariak.\nBatez ere, bi dira bide ezezagun horietan barna abiatzean Muguruzak erabili dituen lanabesak. Alde batetik, gitarra elektrikoen soinura jo du, «soinu ez oso garbia, apur bat gogorra eta lakarra», esan duenez. Horretarako, Ander Mujika izan du bidelagun. Mujikak Napoka Iria taldean egindako lanetik ezagutzen zuen Muguruzak, eta horrek eraman du haren laguntza bilatzera.\n«Proiektua Jabierrena [Muguruza] da, bere konposizioak eta ideiak dira», esan du Mujikak. «Nire parte hartzea izan da kantuak janztea, soinuari buelta bat eman nahi ziolako. Modu horretan aritzea eta orain emaitza esku artean edukitzea plazer bat izan da».\nBigarren lanabesa izan du Muguruzak eskura lortu nahi zuen soinu berri horretarako, lehenengoa baino harrigarriagoa: elektronika, hain zuzen. Egileak nahi zuen zenbait abesti elektronika doinuen geruza batez apaintzea, eta, horretarako, Carasueño izen artistikoz ezagunagoa den Javier Vicente musikari eta ekoizlearengana jo du. Batez ere, Tulsa taldearekin egindako lanak erakarrita egin du Muguruzak Carasueñoren aldeko hautua.\nHala ere, eta aldaketa horiek guztiak gorabehera, Jabier Muguruzaren diskoa izaten jarraitzen du Leiho bat zabalik lanak —15.a kantautore gisa egindako ibilbidean—, eta Muguruzaren lan moldearen ezaugarri izan direnak agertzen dira diskoan: «Nire kantuak hor daude, nire abesteko modua eta abar», azaldu du. Kantu samur eta intimistak dira, «entzulearen belarrira xuxurlatuak», eta, esan duenez, diskoa argitaratu aurretik entzutea izan dutenek nabarmendu diote betiko Jabier Muguruza aurkitu dutela diskoan, aldaketak aldaketa.\nBestelako kolaborazioak ere baditu Jabier Muguruzaren lan berriak, Carasueño eta Ander Mujikaz gain. Ohi bezala, Mireia Otzerinjauregik ahotsa jarri du, eta, horretaz gain, Tulsa taldeko Miren Iza kantaria ere agertzen da. Diskoaren grabazio prozesua luzea izan da —zortzi hilabete, «ia haurdunaldi bat», Muguruzaren esanetan—, eta bi zatitan egin da: lehenengoa, Beran (Nafarroa), Iñigo Irazokiren gidaritzapean, eta, bigarrena, Carasueñok Zaragozan (Espainia) duen estudioan. Azala, berriz, Joseba Apaolaza aktoreak egin du.\nTestuetan ere «puntu ilun bat» badagoela aitortu du Muguruzak, disko honetan hartu nahi zuen norabide berriarekin ondo uztartzen den zapore gazi-gozo bat\nKantuetako hitzei dagokienez, ohiko kolaboratzaileengana jo du Muguruzak, eta Iñaki Irazu, Gerardo Markuleta, Lourdes Oñederra, Jose Luis Padron eta Harkaitz Canoren testuak erabili ditu.\nHoriez gain, aspaldiko bi kolaboratzaile ere berreskuratu ditu: Iban Zaldua —«oso hitz maltzurra» egin du, Muguruzaren esanetan— eta Angel Erro, eta, berrikuntza gisa, Iñigo Astizen poema bat ere erabili du, diskoari izenburua ematen dion “Leiho bat zabalik” kantuan hain zuzen.\nTestuetan ere «puntu ilun bat» badagoela aitortu du Muguruzak, disko honetan hartu nahi zuen norabide berriarekin ondo uztartzen den zapore gazi-gozo bat. Diskoaren izenburua jarri du horren adibidetzat: zabalik dagoen leihoak «argi printzak eta esperantzari irekitzen zaion zirrikitua»iradoki dezakeela onartu du, bai eta ideia hori zuela buruan izenburu gisa aukeratu zuenean, baina gaztigatu du oso bestelakoak direla izen bereko abestirako Astizek idatzitako hitzak.\nOrain, Leiho bat zabalik zuzenekoetara nola eraman prestatzen dabil Jabier Muguruza. Data batzuk jada hitzartuak dituzte: aurkezpena azaroaren 10ean izango da Donostian, abenduaren 10ean Plateruenean (Durango, Bizkaia) joko du, urtarrilaren 18an Bilboko Kafe Antzokian, eta, geroago, Bartzelona, Elgoibar (Gipuzkoa) eta beste zenbait etorriko dira.\nZuzenean, Ander Mujikarekin batera arituko da, eta sanplerren bidez erreproduzituko dituzte diskoan agertzen diren doinu elektronikoak. Zenbait kantu zahar ere berreskuratuko dituzte, oraingo jantzi berriekin apaindurik aurkeztuko dituztenak.\nETIKETAK:Ander MujikaAngel ErroGerardo MarkuletaHarkaitz CanoIban ZaldiuaIñaki IrazuIñigo AstizJabier MuguruzaJose Luis PadronLourdes OñederraNapoka Iria


Itsasondoko Jose Ignazio Arbilla eta Lontxo Arza Gipuzkoako txapeldunorde - Goierriko Hitza : Goierriko Hitza\nGipuzkoako mus txapeldunordeak dira Itsasondoko Jose Ignazio Arbilla eta Lontxo Arza. Orioko Ibai Esoain eta Jon Ubegun muslari bikotearen aurka galdu dute finala. Lehenengo hiru kanporaketak Baratze pilotalekuan jokatu ari dira eta azkeneko fasea Elorri elkartean jokatu dute 16 bikoteek. Final erdietan, Itsasondo-Zarautz, eta Aia-Orio partidak jokatu dituzte. Azkenerarte iritsi direnak oriotarrak eta itsasondoarrak izan dira.\nGipuzkoako finalean 118 bikotek hartu dute parte; 35 goierritarrak. Eta Euskal Herriko final handirako 32 bikote sailkatu dira.\nItsasondoko eta Orioko muslariek jokatu dute finala, Elorri elkartean. Argazkia: EH Mus txapelketa.\nErlazionatutako edukiaGipuzkoako muslari onenak Seguran elkartu dira


by Dabid MartinezPosted on 2019-08-06 2019-07-30\nJoan den astean, Mastodon bitartez, burujabetza teknologikoaren bidean Sevillako Unibertsitateak emandako atzerapauso itzel baten berri izan genuen.\nInterferencias, eskubide digital eta segurtasun informatikoaren inguruko eztabaida eta ekintzak sustatzeko talde ziberekintzaileak, Sevillako unibertsitateak hartutako erabakiaren berri ematen zigun. Unibertsitateko e-posta zerbitzariak software libre soluzioetatik, Microsoften zerbitzarietara migratuko dituzte. Albistea jarraituz, Sevillako Informatika Ingeniaritzako Goi Eskola Teknikoan lan egiten duen David Benavides irakaslearen berri izan nuen. Bere Twitter kontuan, unibertsitateak hartutako erabakiaren berri emateaz gain, erabaki horrek burujabetza teknologikoaren inguruan suposatzen dituen arazoen laburpen argigarria egin zuen.\nBat egiten dut Twitter hari horretan Davidek egiten duen hausnarketarekin.\nEuskal Herrian ere, geroz eta eskola gehiagok hartzen dituzte honelako erabakiak. Bai ume txikiei eskola hasi bezain pronto irekitzen zaien Google kontua, bai eskola batzuetan azken urteotan klaseak emateko ezinbestekoak diren Chromebook-ak, bai guraso-eskola komunikazioa bermatzeko WhatsApp mezuak. Euskaldunok ere, burujabetza teknologikoaren kontra egiten duten erabaki asko hartzen ditugu egunean-egunean.\nGurean, maila sozialean, burujabetza teknologikoaren aldeko giharra sendo egonik ere.\nSoftware pribatiboa, eta oro har pribatutasuna zaintzen ez dituzten proiektuak edo aplikazioak aukeratzen ditugunean, gure kontrako zein gure erabiltzaileen kontrako erabakiak hartzen ari gara. Gaur egungo tendentzia software pribatibotik gure askatasun pertsonal eta kolektiboa bermatzen duten software libre proiektuetara migratzea izan beharko balitz ere, kontrako bidea egiten hasiak gara.\nAgian, ez gara ohartzen burujabetza teknologikoaren bataila galtzen ari garela. Gurea beharko lukeen erabakimen ahalmena AEBn dagoen enpresa bati ematen diogula. Garapen eta ekonomia lokala sustatzeko baliagarri izango liratekeen proiektuak sortzeko aukerak kanpoan usten ditugula. Zerbitzu pribatuen eskuetan usten dugula, berriz ere, gure autonomia – eskoletan jantokiekin eta garbitasunarekin gertatzen den modu berean – edo sektore publikoa ahultzen ari garela. Etengabe.\nBurujabetza teknologikoaren inguruko hausnarketa sakona egin beharko genuke. Besteak beste, hezkuntzan ere Librezale izan nahi dugulako.\nPosted in Gogoetak, Software libreaTagged hezkuntza, kolaborazioak, software, teknopolitika\nPrev ? [2019-07] Albiste teknopolitikoen zerrenda\nNext R/Hack 2019


Euskal Herriko klima - Wikipedia, entziklopedia askea.\nEuskal Herriko klima\nEuskal Herriak, nahiz eta lurralde txikia izan, klima dibertsitate handia du.\n1 Euskal Herriko kliman eragina duten faktoreak\n1.1 Itsasoaren hurbiltasun/urruntasuna\n2 Euskal Herriko klima motak\n2.1 Klima ozeanikoa (Cfb)\n2.1.1 Klima horren ezaugarriak, Euskal Herrian\n2.2 Mediterranear klima (Csa)\n2.2.1 Klima horren ezaugarriak, Euskal Herrian\n2.3 Mendialdeko klima (Dfb)\n2.3.1 Klima horren ezaugarriak, Euskal Herrian\n2.4 Trantsizio klima (Cfb eta Csa artekoa)\nEuskal Herriko kliman eragina duten faktoreak[aldatu | aldatu iturburu kodea]\n3 elementu nagusik dute eragina Euskal Herriko kliman:\nErliebea (edo altitudea)\nItsasoaren hurbiltasun/urruntasuna[aldatu | aldatu iturburu kodea]\nGolkoko korrontea Atlantiko iparrean.\nItsasoak tenperaturei dagokienez, badu ezaugarri garrantzitsu bat, bere ahalmen termoerregulatzailea. Urak inertzia termiko handiagoa dauka lurrak baino, hau da, urari gehiago kostatzen zaio berotzea baina baita hoztea ere. Horregatik, itsasotik gertu dauden tokietan tenperaturak ez dira izaten muturrekoak, hau da, udak zein neguak epelak direla esan daiteke. Itsasotik urrundu ahala, berriz, ahalmen termoerregulatzaile hori gutxitu egiten da, tenperaturak muturrekoagoak bihurtzen dira.\nGainera, Euskal Herrian eta Europako mendebaldean, itsasoaren hurbiltasunak beste faktore bat gehitzen die ezaugarri klimatikoei: Golkoko itsaslasterraren eragina. Itsaslaster bero hori Mexikoko golkoan sortzen da eta Ozeano Atlantiko osoa zeharkatu ondoren, Europa mendebaldeko kostara heltzen da. Itsas korronte horrek eragin oso garrantzitsua dauka Europako mendebaldeko kliman, tenperaturak asko leuntzen baititu. Esaterako, Euskal Herria New Yorken latitude antzekoan dagoela esan dezakegu, baina gure neguak New Yorkekoak baino epelagoak dira, itsas-korronte horri esker.\nErliebea ere faktore garrantzitsua da kliman. Honek, batez ere prezipitazioen banaketa baldintzatzen du. Euskal Herria, lurralde menditsua izanik faktore honek garrantzi handia du prezipitazioen banaketan. Mendi garaienak lurraldearen erdialdean daude ekialdetik mendebaldera, hau da, Euskal Herria bi zatitan banatzen du Kantauri isurialdea eta mediterranear isurialdea. Honela ipar eta ipar-mendebaldeko haizearekin prezipitazioak Kantauri isurialdean izaten dira batez ere, hegoaldean aldiz eguraldi idorragoa eta epelagoa. Hego eta hego-mendebaldeko haizearekin kontrako egoera izaten dugu. Fenomeno hau Foehn efektu izenaz da ezaguna.\nErliebeak tenperaturan ere badu eragina, altuerarekin batez beste tenperaturak 0,6 °C jaisten direlako 100 m-ko.\nErliebe egiturek mikroklimak eratzen dituzte, haranetan esaterako behe lainoaren formazioa ahalbidetzen du.\nLatitudea[aldatu | aldatu iturburu kodea]\nEuskal Herria 42º eta 43º 50' bitarteko ipar latitudean dago, hau da, Lurraren eremu epelean. Lurraren inklinazioak eta gauden latitudeak hainbat urtaro izatea ahalbidetzen du. Neguan, eguzki izpiak zeharka iristen dira; udan, aldiz, goitik behera zuzenean.\nEuskal Herriko klima motak[aldatu | aldatu iturburu kodea]\nKöppen-en sailkapenaren arabera 3 klima mota eta trantsizio klimatiko eremu bat bereiztu daiteke Euskal Herrian.\nKlima ozeanikoa (Cfb)[aldatu | aldatu iturburu kodea]\nKöppen-en sailkapenaren arabera, klima honen ezaugarri garrantzitsuenak hauek dira:\nC: Klima epela. Bere hilabete hotzeneko batez besteko tenperatura 18 °C eta 0 °C artekoa da eta hilabete beroenekoa 10 °C baino altuagoa. Prezipitazioak lurruntzen den ura baino gehigo dira. Klima honetan baso mesotermikoak aurkitzen dira.\nf: Prezipitazioak erregularrak urte guztian zehar, beraz, ez dago aro lehorrik.\nb: Uda leunak, hau da, hilabete beroeneko batez besteko tenperatura 22 °C baino gutxiago da. Gainera, hileko batez besteko tenperaturak 10 °C baino gehiago dira, gutxienez 4 hilabetez.\nKlima horren ezaugarriak, Euskal Herrian[aldatu | aldatu iturburu kodea]\nTenperatura: Klima honen ezaugarri nagusiena tenperaturaren ikuspuntutik bere leuntasuna da. Hilabete hotzenean batez besteko tenperatura 4 eta 9 °C artekoa izaten da, hilabete beroenekoa aldiz 18 eta 21 °C artekoa. Honela, urteko batez besteko tenperatura 11 eta 14 °C artekoa da. Hotzagoa ala beroagoa altitudea eta itsasoaren hurbiltasunaren araberakoa da. Izotzari dagokionez, 0 °C neurtzen diren egunak ez dira asko izaten kostaldean, urtean 10 egun baino gutxiago. Barnealdeko haranetan eta batez ere Sakanan eta toki hozpelenetan 50 egun baino gehiago ere izaten dituzte (esaterako Altsasuk 52 egun).\nKlima ozeanikoa Euskal Herrian.\nPrezipitazioa: Parametro honen ezaugarri nagusia bere erregulartasuna da. Urtaro guztietan izaten dira prezipitazioak, eta ondorioz ez dago aro lehorrik. Klima ozeanikoa duten Euskal Herriko lurraldeetan 1000 mm-tik gora prezipitazio izaten dira urtean. Toki batzuetan askogatik gainditzen dira 1000mm horiek, esaterako Nafarroa, Gipuzkoa eta Lapurdi arteko mugan. Zonalde hau da Euskal Herriko ingurune hezeenetariko bat eta Artikutzan esaterako urtean batez beste 2500 mm prezipitazio batzen dira. Zonalde geografiko honetan, 1.000 metro baino gehiagoko garaietan (Malerreka, Baztanaldeko eta Baigorri eskualdeko mendi garaienetan) 3.000 mm-ko prezipitazioetara iristen dira, baita gainditu ere Malerreka iparraldeko tontor altuenetan (Mendaur, Mendieder, Ekaitza, Lohitzate...).\nSakontzeko, irakurri: «Enbata»\nEuskal Herrian, klima mota hori kantauriar isurialde osoan izaten da, bai eta Nafarroako Sakanan ere. Adibidez, Altsasun eta Biarritzen:\nAltsasuko taula klimatikoa (itsas mailatik 522 m gora)\n7.9 9.6 12.6 14.5 18.4 22.2 24.9 25.3 22.2 17.1 11.6 8.4 16.2\n4.6 5.6 7.9 9.6 13.0 16.4 18.7 19.0 16.4 12.5 7.8 5.2 11.4\n1.2 1.6 3.3 4.7 7.5 10.6 12.5 12.8 10.6 7.9 3.9 2.1 6.6\nPrezipitazio kopurua (mm)\n151.0 126.0 123.8 125.9 108.9 68.7 42.7 45.2 78.0 126.9 154.4 165.5 1317.0\nBiarritzeko taula klimatikoa (itsas mailatik 69 m gora)\n11,6 12,6 13,8 15,3 18,3 20,9 23,5 23,7 22,9 19,7 14,7 12,0 17,4\n8,1 9,0 10,0 11,7 14,6 17,3 19,8 19,9 18,6 15,6 11,0 8,5 13,7\n4,5 5,3 6,1 8,2 10,9 13,7 16,0 16,1 14,3 11,5 7,3 5,1 9,9\n143,2 122,7 121,7 132,9 121,0 90,9 65,1 102,3 124,6 135,7 174,2 148,7 1 482,9\nMediterranear klima (Csa)[aldatu | aldatu iturburu kodea]\nC: Klima epela. Bere hilabete hotzeneko batez besteko tenperatura 18 °C eta 0 °C artekoa da, eta hilabete beroenekoa 10 °C baino altuagoa. Prezipitazioak lurruntzen den ura baino gehiago dira. Klima honetan baso mesotermikoak aurkitzen dira.\ns: Uda lehorra da. Prezipitazio urritasuna nahiko argia da, eta tenperatura altuenen aroan izaten da. Urtaro euritsuenak ez du zertan neguak izan behar.\na: Subtropikala. Uda beroa da eta hilabete beroeneko batez besteko tenperaturak 22 °C-ko tenperatura gainditzen du. Gainera, hilabeteko batez besteko tenperaturak 10 °C baino altuagoak dira gutxienez 4 hilabetez.\nTenperatura: Euskal Herrian tenperatura anplitude handiena izaten den zonaldea da, hau da, neguak nahiko hotzak izaten dira, batez beste 5 °C hil hotzenean; udak, aldiz, Euskal Herriko beroenak dira, hilabete beroeneko tenperaturak 22 °C baino altuagoak izanik. Urteko batez besteko tenperatura 13-14 °C inguru da. Izotz egunak nahiko arruntak dira azarotik martxora, eta batez beste 20-40 izotz egun izaten dira urtean.\nPrezipitazioak: Euskal Herriko ingurunerik lehorrena da eta uda lehorra izaten dute. Urtaro hezeenak udaberria eta udazkena dira eta lehorrenak negua eta uda. Bereziki uda, tenperatura altuen eta prezipitazio eskasiaren eraginez lehortasuna areagotzen baita. Batez beste 400 mm prezipitazio izaten dira urtean.\nBerezitasun klimatikoa: Ziertzo: Ebroko haranean izaten den ipar-mendebaldeko haize fresko bortitz bat da. Urteko edozein hilabetetan izan daiteke, baina oro har neguan eta udaberrian azaltzen da.\nSakontzeko, irakurri: «Ziertzo»\nEuskal Herrian, klima mota hori Ebro isurialdearen hegoaldean izaten da, hau da, Arabako Errioxan eta Nafarroako Erriberan. Adibidez, Sartagudan:\nSartagudako taula klimatikoa (itsas mailatik 311 m gora)\n9.3 11.8 15.4 17.8 22.0 26.3 29.5 28.9 24.9 19.3 13.3 9.6 19.0\n5.5 7.0 9.9 12.2 15.9 19.8 22.4 22.1 18.8 14.1 8.9 6.1 13.6\n1.6 2.2 4.3 6.6 9.8 13.2 15.3 15.3 12.7 8.9 4.6 2.6 8.1\n34.0 27.9 33.7 46.7 56.0 49.9 28.0 27.4 43.7 41.6 48.3 39.4 476.5\nMendialdeko klima (Dfb)[aldatu | aldatu iturburu kodea]\nEuskal Herrian 1200m-tik gorako tokietan klima hau aurkitzen dugu. Köppen-en sailkapenaren arabera klima epel-hotza da.\nD: Epel-hotza. Hilabete hotzeneko tenperatura 0 °C baino baxuagoa da eta beroenekoa 10 °C baino altuagoa. Prezipitazioak lurrundutakoa baino gehiago dira.\nb: Uda leunak, hau da, hilabete beroeneko batez besteko tenperatura 22 °C baino baxuagoa da. Gainera, hileko batez besteko tenperaturak 10 °C baino altuagoak dira gutxienez 4 hilabetez.\nOrreagako taula klimatikoa (itsas mailatik 963 m gora)\n5.0 6.5 9.2 10.8 15.4 19.1 22.1 22.0 18.9 13.8 8.8 6.0 13.1\n1.8 2.8 4.9 6.3 10.3 13.8 16.7 16.7 13.9 9.7 5.4 2.9 8.8\n(-)1.5 -0.9 0.7 1.7 5.2 8.5 11.2 11.4 9.0 5.7 1.9 -0.2 4.4\n267.2 241.9 221.5 243.9 183.0 96.7 83.7 93.3 112.5 200.0 244.3 248.9 1597.8\nIturria: Espainiako Meteorologia Agentzia\nMendialdeko klima Euskal Herrian\nTenperatura: Klima hotzena da guztietan. Urteko batez besteko tenperatura 7-9 °C ingurukoa da. Neguan, batez besteko tenperatura 0 °C-tik behera izaten da, eta udan 15-18 °C inguruan. Izotz egunak ere ugariak izaten dira, 100 egunetik gora toki askotan.\nPrezipitazioak: Prezipitazioak ere ugariak dira. Leku askotan 1500-2500 mm prezipitazio jasotzen dira batez beste urtean, horietako asko gainera elur bezala neguan, batez beste 20 egun baino gehiagotan. Aizkorri eta Aralarreko mendilerroan 2000-2500 mm arteko prezipitazioa jasotzen da. Gorbeialdeko eta Urkiola aldeko tontorretan (Anboton) ere 2.000 mm baino gehiagoko prezipitazioak pilatzen dira. Zuberoako eta Nafarroa Garaiko pirinioetako mendi garaienetan (Larra-Belaguako mendi tontorretan batez ere) pilatzen da klima honetako eta Euskal Herri osoko prezipitaziorik altuena, 3000 mm-ko prezipitazioak erraz gaindituz. Ez dago urtaro lehorrik, nahiz eta udan prezipitazioak urriagoak izan.\nEuskal Herrian, batez ere Pirinio aldean dugu mendialdeko klima. Baita ere, bigarren mailako mendilerro batzuetan, hala nola, Aizkorrin, Gorbeian, Urkiolan, Urbasa-Andimendin, Aralarren, Kantauriar mendilerroan eta abarretan.\nTrantsizio klima (Cfb eta Csa artekoa)[aldatu | aldatu iturburu kodea]\nKlima trantsizio eremua, Euskal Herrian\nKlima hau Cfb eta Csa artean izaten da. Iparraldetik hegoaldera egin ahala, prezipitazioak geroz eta urriagoak dira eta tenperaturak muturrekoagoak, hau da uda beroagoak eta negu hotzagoak, itsasoaren ahalmen termoerregulatzailearen eragina txikiagoa delako. Arabako lurralde gehienak eta Nafarroako erdialdeak dute klima hori. Adibidez, Gasteizen:\nGasteizko taula klimatikoa (itsas mailatik 513 m gora)\n8.3 10.5 13.3 14.5 18.7 22.0 25.3 25.7 23.2 17.5 12.1 9.0 16.8\n4.7 5.9 9.2 12.2 12.9 15.9 18.7 19.1 16.6 12.4 7.9 5.6 11.5\n1.0 1.4 2.4 3.9 7.1 9.8 12.1 12.5 10.1 7.2 3.6 2.2 6.1\n76 65 61 86 70 51 43 45 42 74 89 80 779\nIturria: Madrilgo Complutense Unibertsitatea\nMuturreko tenperaturak Euskal Herrian\nOrriaren azken aldaketa: 19 urtarrila 2022, 11:52.


Guraso gazteak. Deia, Noticias de Bizkaia\nAna Urkiza - Lunes, 12 de Febrero de 2018 - Actualizado a las 06:00h\nbetiIkastetxeek, oraindik, ikasturte berrirako matrikulazio kanpaina irekita daukate. Publizitate kanpainetan nork bere onurak agertzen dituzte eta, gero, ikastetxea bisitatzen duten guraso berriei, nork bere berezitasunak agertzen dizkiete.\nBi urteko haurren gurasoak omen dira, orain, helburuko publikoa. Guraso hauek fidelizatuz gero, batxillergoraino lotzen dituzulako familiak ikastetxera.\nGuraso gazteei buruz, ordea, denetik esaten da: zorrotzegiak direla, eskakizun handikoak, eta “ustez” balore eta ideologiarekin bat egin dutenean ere, “beste” ikastetxeek dituzten onurak eskatzen dituztela. Hori dela eta, zuzendaritza bat baino gehiago aldaketa lan handiak egiten ari dira, bi urteko haurren guraso horien eskakizunetara egokitzeko.\nGaur egungo guraso gazteak martetarrak direla? Txikikerietan kontu hartzen dizutela eta ez benetan garrantzitsuak diren gaien gainean? Ez dut uste.\nGaur egungo guraso gazteek informazio andana dute. Horrek ere ez du beti haizea alde jartzen. Baina, batez ere, zailtasunak dituzte: familia izateko erabakia hartzeko, etxea ordaintzeko, lan finkoari eusteko eta bikotearen bi ordutegi ezberdinen artean seme-alaben zaintza txertatzeko.\nGaur egungo guraso gazteek sekula ez besteko heziketa dute eta seme-alabekikoak ere ondo egin nahi dituzte. Kontua da, erraztasunak eman behar zaizkiela guk bizitakoa berriro pairatu ez dezaten. Eusko Jaurlaritzak jarritako laguntzak ondo etorriko dira baina ez dira urritik ere nahikoak. Laguntzak behar dira bikoteak umearen zaintzarako denbora izan dezan, laguntzak lanaren murrizketarako, haurtzaindegi eskaintza zabalagoa, eta laguntzak murrizketak aita-amen lanpostuetan eraginik izan ez dezan.\nBeste herrialdeek lortu dute. Behar diren laguntzak jarrita. Gure guraso gazteak ez dira martetarrak. Hemengoak baizik, hemengo umeak ekarri eta hezi behar dituztenak.\nRaúl García: "Lo fácil es echar al entrenador, pero le veo con fuerza"\nDice que "el fútbol no son matemáticas" y que la plantilla "trabaja para hacer las cosas mejor"\nENCUESTA: ¿Quieres que Ziganda siga siendo el entrenador del Athletic?\nVíctima de maltrato: "Llegué al juzgado suplicando ayuda y salí imputada"\nLas autoridades no han adelantado ninguna hipótesis sobre las posible causas del siniestro\nRajoy baila 'Mi gran noche' de Raphael en una boda en Murcia\nGranados: "Los cargos los elegían Aguirre y González, y no sé si en ese orden"\nPreacuerdo en la OTA de Bilbao para poner fin a la huelga infefinida\nSe someterá a votación en una asamblea de trabajadores convocada para el martes\nJubilados llaman a llenar la Gran Vía el día 22 por unas pensiones "dignas"\nLos concentrados han lanzado consignas como "Menos ladrones, y más pensiones" y "Sí se puede"\nUn avión de Edimburgo a Málaga aterriza en Bilbao por un fallo en el motor\nLos pasajeros están esperando a que otro avión de la aerolínea les lleve a su destino\nBajar el Impuesto de Sociedades reduciría 42,2 millones la recaudación\nEl pago a cuenta del 5% permitiría a Hacienda ingresar 86 millones en octubre de este año\nAdif restablecerá el servicio en la vía 2 de la línea Bilbao-Santurtzi el miércoles\nLa circulación quedó interrumpida tras el deslizamiento de tierra motivado por el temporal de lluvias\nUna histórica ceremonia abre los Juegos del acercamiento intercoreano ante 2.925 deportistas de 92 países


Glasgow, COP26: hitz asko, ekintza gutxi — ALDA. Aldaketa. Lana. Demokrazia. Alternatibak - ELA\nGlasgow, COP26: hitz asko, ekintza gutxi\nNazio Batuen klima aldaketaren gailurra, COP26 izenekoa, Glasgow-en (Eskozia) bildu da azaroan. Beste urte batez ere porrota izan da: 26 gailur, 42 urte… Eta duela 30 urte hartu beharreko neurriak proposatu dituzte berriro. Orain hartu beharreko neurriak 30 urte barru hartuko badituzte, ez da egongo zer salbatu. Hitz asko eta ekintza gutxi.\nIrailean IPCCk (klima aldaketa aztertzen duen nazioarteko taldea) jakinarazi zuen “berotegi efektuko gasen emisioetan murrizketa handiak egiten ez badira atzera bueltarik gabeko egoera batean murgilduko garela”. Egoera katastrofikoa ekiditeko beharrezkoa da planetaren beroketak 1,5ºC ez gainditzea, baina COP26ko akordioa muga horretatik oso urrun geratu zen. Onartu ziren neurriekin planeta 2,4ºC berotuko da.\nLarrialdi klimatikoaren egoera onartu zen, baina ez dago akordio loteslerik: herrialde bakoitzaren borondatearen arabera beteko da (edo ez) sinatutako apurra.\nEnergia fosilei dirulaguntzak murriztea eta ikatzaren erabilera mugatzea zegoen hasierako testuan, baina India eta beste ikatz ekoizle eta kontsumitzaile batzuen presioak azken orduko aldaketa eragin du. “Erabiltzen uztea” eskatzetik “pixkanaka murriztera” pasa da.\nBestetik, klima aldaketa modu gogorrenean jasaten duten herrialdeek betidanik eskatu dute kalteak ordaintzeko funts bat sortzea, baina hori ere ez da sortu. Dena den, klima aldaketara egokitzeko finantzazioa ere mahai gainean egon da COP guztietan. 2009an onartu zen 100.000 milioi dolarretako Klimarentzat Fondo Berdea delakoa ere ez da oraindik lortu eta 2025era atzeratzea erabaki da. Kontuan izan behar da finantzazio guzti hau herrialde garatuenek ipini beharreko dirua dela, garapen bidean daudenek klima aldaketari aurre egin eta garapen “garbiago” bat izan dezaten. Puntu hau oso garrantsitsua da justizia klimatikoa egon dadin, eta oraingoan ere ez da beteko.\nBeste behin ere, argi geratu zaigu noren interesak defendatzen diren horrelako gailurretan. Ez dituzte entzun ere egiten klima aldaketa gehien sufritzen duten herrialdeen eskariak, eta hauen ordez, emisio gehien dituzten eta aldatzeko behar gehien duten herrialdeen interesak defendatzen dira, hauen atzean dauden energia fosilen lobby-ak ahaztu gabe.\nCOP hau antzerki hutsa izan da, politikari batzuen -Eusko Jaurlaritza barne- propaganda hutsa.


Irungo Kultura arloak iragarri du Inauterietako egitaraueko azken xehetasunak lotzen ari dela – Irunero\nPosted on 2022(e)ko urtarrilak 27 by Irunero\nHasi da atzerako kontaketa 2022ko inauteriak bizitzeko. Aurten, asmoa da jarduera-programak aurreko ekitaldietako itxura berreskuratzen joatea, baina betiere pandemia-egoera oso kontuan hartuta eta, beraz, ekimenak horretara egokituta. Ideia horretan, Irungo Udaleko Kultura arloa, konpartsak eta gainerako erakunde antolatzaileak lanean ari dira otsailaren 19-20ko asteburuan gauzatuko den programa abian jartzeko. Larunbat horretan, Kaldereroen desfilea egingo da, eta igandean, berriz, Inude eta Artzaiena.\nNolanahi ere, eta programa itxi aurretik, Kultura arloa zain dago ostiral honetarako aurreikusita dagoen LABIren bileran zer erabaki eta neurri hartuko diren, agian aldaketak egin beharko baitira azken orduan.\nKonpartsei eskerrak ematea\nJuncal Eizaguirre ordezkariak azaldu duenez, “Eguberrietan Olentzerok, Mari Domingik eta Errege Magoek Irunera egindako bisitarekin gertatu zen bezala, ororen gainetik arduraz jokatu nahi dugu, eta Inauteriak ahalik eta gehien egokitu nahi ditugu, egoerak eskatzen dituen arretaz eta zuhurtasunez, baina, aldi berean, ilusioa eta itxaropena transmititu nahi ditugu gerora begira, nahi baigenuke gogoan ditugun Inauteriak lehenbailehen itzultzea”. Ordezkariak, halaber, eskerrak eman nahi izan dizkie konpartsa guztiei “hilabeteak baitaramatzate beren egutegietako egun jakin horietarako lanean. Badakigu ez dela erraza horrelako zerbait prestatzea testuinguru honetan, eta horregatik du balio handiagoa Irungo inauteriengatik egiten duten lanak”.\nIrungo Udaleko Kultura arloak gogorarazi duenez, urtarrilaren 28ko 14:00etan bukatuko da Irungo 2022ko inauteriak iragartzeko kartelen lehiaketan parte hartzeko epea. Lanak Amaia KZn aurkeztu behar dira (López de Becerra kaletik sartuta), asteartetik larunbatera, 18:00etatik 21:00etara, eta igandeetan, 11:30etik 13:30era. Urtarrilaren 28an, ostiralarekin, 09:00etatik 14:00etara bitartean aurkeztu ahal izango dira kartelak. Informazio gehiago nahi izanez gero, udal webgunean kontsultatu daitezke lehiaketaren oinarriak\nPosted in LABURREANTagged Antolatzaileak, Galdaragileak, inauteriak, Iñudeak eta artzaiak, Konpartsak, kultura, Mozorroak, Puska Biltzea


Puntu ilunak identifikatuz | Herribizia\nHerriko puntu ilunetako bat, Iztieta-Ondartxoko zubiaren alboan\nLezoko Udalak bultzatuta, Emakunde eta Oarsoaldeako laguntzarekin eta Errenteria, Pasaia eta Oiartzungo Udalen kolaborazioarekin, Oarsoaldeako puntu ilunak identifikatzeko prozesu parte-hartzaile bat jarriko da martxan datozen asteetan. Horretarako, azaroan zehar, herri bakoitzean lantalde desberdinak sortuko dira emakumeen ezagupen eta ekarpenak jasotzeko helburuarekin.\nPuntu ilunak herrietan arriskutsuak izan daitezkeen, arrisku sentsazioa edo deserosotasuna sortu dezaketen guneak direla azaldu dute prozesuaren bultzatzaileek. Horiek identifikatzeaz gain, desagerrarazi edo konpontzeko proposamenak egitea da prozesu honen helburua. “Gure herrien antolaketaren inguruko genero irakurketa bultzatzea eta horren inguruko erabakietan emakumeek parte har dezaten animatzea”.\nErrenterian zehazki hiru lantalde osatuko dira, auzoka banatuta. Eta horietako bakoitzarekin bi ordu inguruko bi saio egingo dira. Errenteriako berdintasun sailetik herriko emakume guztiei dei egin diete bilera horietan parte hartzera. Adin guztietako emakumeek euren ezagupen, esperientzia eta sentsazioak konpartitu ditzaten.\nLantaldeen egun eta orduak:\nIztieta, Olibet, Alde zaharra:\nEgunak: azaroak 10 eta azaroak 20\nEgunak: azaroak 13 eta azaroak 24\nTokia: Fondo Formacioneko lokalean (Agustinak ibilbidea z/g.)\nEgunak: azaroak 19 eta azaroak 27\nTokia: Beraun (Jose Mari Usandizaga 2-4atzea, 1.solarilua ezk.)


Ballet asteburua Biarritzen — dantzan.eus\nHemen zaude: Hasiera › Albisteak › Ballet asteburua Biarritzen\nBallet asteburua Biarritzen\nGipuzkoako Dantzagunearen webgunean irakurri dugunez, asteburu honetan, uztailaren 5ean eta 6an, Biarritzen Malandain Ballet Biarritz-ek, Okzitaniako Tolosako Capitolio Balletak eta Bordeleko Opera nazionalaren Balleta harrera egingo die eta elkarrekin zenbait ekimen burutuko dituzte. Hiru koreografo frantsez, Kader Belarbi, Thierry Malandain eta Charles Jude izango dira buru, eta aipatutako hiru balleten artean dituzten 90 dantzariak balletaren gorputz. Gaur egungo dantza klasikoaren ikusmira eskaini nahi dute hiruren artean.\nEmanaldi nagusiak, uztailaren 5ean larunbatean, eta uztailaren 6an, igandean izango dira. Hiru ballet konpainiek batera eskainiko dute ikuskizuna Biarritzeko Gare du Midin: On Kixote, Minkus, Vivaldi edo Carmina Burana besteak beste.\nHorrez gain, larunbatean arratsaldeko 19.00etan, Gare du Midiko Gamaritz gelan, hiru koreografoekin, Charles Jude, Kader Belarbi eta Thierry Malandain-ekin mahai-ingurua egingo da, beraien gogoetak, kezka eta ikuspegiak ezagutzeko aukera emango duena. Igandean, goizeko 11.00etan, Gare du Midin bertan, Bordeleko Opera Balletak publikoari irekia izango den dantza klasea egingo du, dantzarien eguneroko lana ezagutzeko aukera emango duena.\nDonostiako BalletT programak autobusak antolatu ditu asteburuko ekimen hauetaz gozatzera Biarritzera joan ahal izateko.\nInformazioa: Ballet-eko asteburua (Dantzagunea)


kritiken hemeroteka » Pertsonaia aitzakia\n« Alter ero | ‘Gu’-tik ‘ni’-ra »\nPertsonaia aitzakia Javier Rojo / El Diario Vasco, 2015-07-17\nAntza denez, Koldo Izagirreren “Lorea Gernika, andrazko bat” izenburuko liburu honen jatorria idazleak aldizkari baterako prestatu behar izan zituen testu batzuetan aurkitzen da. Pertsonaiak harrapatu omen zuen idazlea eta testu horiek osatuta eta liburu formatua emanda sortu zen idazlan hau, nobela eta narrazio bildumaren artean koka daitekeena. Liburuari batasuna ematen dion osagaia protagonistaren presentzia da, edo zehatzago esateko, protagonistak duen izenaren presentzia. Protagonistaren izena, horixe baita liburuaren osagai estrukturatzaile nagusia. Horren inguruan eraikita dago liburua, baina bertan agertzen den informazioa kontuan hartuta, nekez osa dezakegu haren biografia. Datu solte batzuk eskaintzen dira, idazlanean noizean behin errepikatzen den gertakari zehatz baten protagonista da eta askoz gehiagorik ez. Ezaugarririk gabeko emakumea dirudi batzuetan, hain zehaztugabea da-eta. Hau guztia kontuan hartuta, ematen du pertsonaia aitzakia dela beste gauza batzuez aritzeko. Eta Koldo Izagirreren literaturan askotan ikusi izan dugun bezala, “beste gauza horiek”, hau da idazleak benetan aipatu nahi dituen gaiak, zeharka eta lausotuta geratzen dira, bere gauzarik garrantzitsuenak isilpean uzten duen horretan (elipsietan azken finean) aurkituko balira bezala.\nPertsonaiak, dena dela, badu ezaugarri bat, izenaz aparte, agian koherentziaz agertzen zaigun ezaugarri bakarra: pertsonaia behin eta berriro iraganera begira bizi dela. Emakume adinduna izanik, bizi izandakoa bizitzeko duena baino garrantzitsuago da, eta horren ondorioz modernitatearen aurreko jarrera ezkorra du. Ez du ulertzen oraingo mundua, eta lehengo mundua, non indefinizio postmodernoak lekurik ez zeukan, erosoagoa da berarentzat.\nIdazkera dela-eta ere zerbait esan daiteke: idazle gutxi daude euskara eta erretorika Koldo Izagirrek bezain ondo menperatzen duenik, eta halaxe erakusten du liburu honetan. Baina batzuetan trebetasun hori kaltegarria izan daiteke, gehiegi hanpatua agertzen denean estiloak beste guztia ezkutatu dezake-eta.


Eibarko hirian ibilgailuen aparkamendu-denbora mugatua arautzeko Ordenantza Arauemailearen testu aldaketari hasierako onarpena; baita Ordenantza horren Testu Bateginari ere. — Eibarko Udala\nEibarko hirian ibilgailuen aparkamendu-denbora mugatua arautzeko Ordenantza Arauemailearen testu aldaketari hasierako onarpena; baita Ordenantza horren Testu Bateginari ere.\nEibarko Udaleko Osoko Bilkurak, 2016ko apirilaren 25ean egindako bileran, hasierako onespena eman zion Eibarko hirian ibilgailuen aparkamendu-denbora mugatua arautzeko Ordenantza Arauemailearen testu aldaketari; baita Ordenantza horren Testu Bateginari ere.\nONARTU DEN ALDAKETA:\n3.2. artikulua, Eibarko hirian ibilgailuen aparkamendu-denbora mugatua arautzeko Ordenantzarena (Toribio Etxebarria kaleko aparkaldi mugatua).\nHau dioen tokian: “Lanegunetan izango da aparkaldi mugatua, astelehenetik larunbatera. Ordutegia: 9:00-13:00. Arratsaldeko ordu 1etik (13:00) hurrengo eguneko goizeko 9ak arte (9:00) kale osoa izango da oinezkoen alderdi. Beraz, ordu-tarte horretan ez da ibilgailu bat bera ere egongo eta ez da izango han aparkatzerik, debekatuta egongo da (13:00-9:00)."\nHauxe jasotzea: “Lanegunetan izango da aparkaldi mugatua, astelehenetik larunbatera. Ordutegia: 8:00-13:00. Arratsaldeko ordu 1etik (13:00) hurrengo eguneko goizeko 8ak arte (8:00) kale osoa izango da oinezkoen alderdi. Beraz, ordu-tarte horretan ez da ibilgailu bat bera ere egongo eta ez da izango han aparkatzerik, debekatuta egongo da (13:00-08:00).”\nToki Araubidearen Oinarriak arautzen dituen legearen 49. artikuluarekin bat etorriz, jendaurrean jartzen da, iragarki hau Gizpuzkoako Aldizkari Ofizialean argitaratzen denetik, hogeitamar eguneko epean, espedientea aztertu eta bidezko alegazioak eta iradokizunak aurkeztu ahal izan daitezen.\nEpe horren barruan erreklamaziorik edo iradokizunik aurkezten ez bada Ordenantza horren aldaketa behin betiko onartutzat emango da eta baita Ordenantza horren Testu Bateginari ere; Toki Araubidearen Oinarriak arautzen dituen Legearen 70.2 artikuluak ezarritakoaren arabera indarrean sartuko da argitaratu eta hamabost egunera.\nErreklamazioak edo iradokizunak aurkeztuz gero, Udal Osoko bilkurak ebatziko ditu.